China, North Korea, USA : Ziangtik Lai Caan Khalah Ralpi A Suak Thei - Chinland Today Media\nApril 14, 2017 4:52 pm·0 comments\nChina cun North Korea pawl ih cangvaih dan a zoh ah thinphang za a si thu cu ‘ziangtik lai caan khalah buainak a suak thutthi thei ringring’ tiin ralrinnak a rel. Ralpi a rak suah pang khalah zohman nehtu cu an um lo ding titla in a ti.\nChina Foreign Minister Wang Yi cun US pawl ih an auaw suah mi North Korea pawl pariih a seherhnak le a thinphanpinak thu pawl cu a sim. ‘Thuhla pehpar mi zaten cipciarzet in daithlangloten kan ngaihven ringring a tul a si’ titla in a sim bet.\nHi tiih a simnak san khal President Donald Trump in mani sun tlawngkai nili, April 13, Thursday ni ah “North Korea ih buainak pawl kan ngaihsak a tul” tiih a sim mi ruang khalah a si tin BBC in a tarlang. US in a raldonak ralthuam tuum pawl phurnak longtuum cu Korea tipi vaukam lam pan in a rak thlah zo fawn.\nTrump ih thusimmi cu tuni Friday, April 14 ah North Korea pawl cun ‘zangfahnak telloin kan rak kham ding’ tiin an rak let.\nUS ih a thinphanbik mi pakhat cu N. Korea in Nuclear dang puahsinnak a nei sal ding tihi a si. US le China hi N. Korea thu ah an tangtlang ih kan dungzarh lamah Florida ah China President Xi Jinping thawn lungkimtlangnak khal an rak tuah. An rak tuah mi lungkimnak ah N. Korea tlun ah sumdawnnak lam ih rikhamcin tuah ding pawl a tel.\nTui’ US le N. Korea thu ih China a lungphanbiknak pakhat siih lang mi cu buainak a suah pang ahcun China ramri ah buainak dang raltlan harsat buainak dang suak bet ding ti lungphannak pawl a si.\nChina cun lungphannak dangdang pawl nei phah cing cun N. Korea hnenah sumdawnnak lam ih rikhamnak hrang Air China vanzam Beijing le Pyongyang karlak ih zuang pawl cu veilekhat ih thlengcih (direct) mai nawn lo dingin April 17 ihsin khamnak a tuah thok.\nCumi laiah leitlun piih an thinphan mi pakhat cu North Korea in a veiruk (6)nak nuclear hi tui zarhte ni an lal hmaisabik Kim II-sung ih a kum 105 kim ah an puah sin ter pei maw timi hi a si. Hi mi ruangah US in hitih a hringhronak bik khal a si an zum cio.\nNorth Korea’s Deputy Foreign Minister Han Song Ryol hi US president Trump in North Korea tlun ih a cangvaih dan hi midang ziangsiarlonak le hngalhngonak a si tiin a ti.\nNorth Korea thawi naihniam awtu pawl ih an sim dan ahcun ‘thermo-nuclear ralpi’ hi ziangtik lai caan khalah suak thei a si tiin ralrinnak a rak sim.#


Caamkhat sung Mina kil dinhmun in Falam Siizungpi ih ka hmuh ton mi | Falam Online Media\nJuly 25, 2021 August 2, 2021 Ni Hnem Sung\t0 Comments\nWard – B\nKa pu khal Covid 19 nat a ngah ve ih, inn lam ah ni tawkfang kilkhawiawk in a um. Damlam a pan thei lo, a Oxygen(SPO2) a tla niam deuh ruangah Falam siizungpi ah tuamhlawm ṭul dinhmun a si thlang. July 3, sunhnu lam in siizung ah kan fehpi ih Siibawi pawl in inzoh sak hnu, Ward-B ah an ret.\nFalam siizungpi hi, innthar an sak hnu, a hlan ih Ward – A,B,C, OT(Khuai-khan) pawl hi Covid mina zohkhennak ah an hmang thluh. Covid boruak thok lam ihsin an rak timtuahcia mi a si tikah mah le Ward cio ah zun/pawng tlannak khal a rak remcaang thluh. (OT hi, remcang lonak ruangah a hmaisa ah mina pakhat lawng ret theih a si nan, nehhnu ah mina pathum ret thei dingin an tuah saal)\nCuih mina kilkhawinak Ward pawl lakah Ward-B hi mina besia deuh le besia lo khal le Oxygen hawp ṭul deuh pawl retnak ah an hmang. Ziangruangah tile cutawk Ward- B ah Sayama pawl duty an kai. Cun, Oxygen pekawknak khal ah a remcaangbik ruangah a si.\nWard-B khaan sung ih a hmaisabik hmuhton mi\nKapu khal cu Ward-B ih ret ṭul dinhmun besia lam a si ruangah le Oxygen hawp ṭul a si ruangah Ward-B ah an retnak a siih, July 3-4 nihnih sung hi Kanu Ṭial (ka nu uu) in a mah lawng in a rak fingkhawi. Kanu Tial hi kum 60 luan zo a si, kapu hi mi pakhat lawng ih kilthei dinhmun a si lo ruangah July 5 ni ah siibawi pawl siannak thawn Kapu kilbawm dingin Ward-B sungah ka lut ve.\nWard-B ah minakhaan kaan-ṭhen 6 a um, Saklam ah khaan 3, thlanglam ah khaan 3. Khaankhat ah it-khun 4 an ret thluh. Ka hei lut tikah cuih khaan ṭhen 6 sungih it-khun pawl ahcun mina an khat ṭheh. It-khun lawngmi hi pahnih/thum hleilo a um lo ding. Kan nih kan khaan khal ah kapu thawn mina 4 an rak um ve. Pee 18 kiimvel kimlomi khaan sungah minakiltu thawn mipum 8 an rak um cia. Keimah ka hei bet ih mipum 9 kan um. Mina thawn, kan hnipuan fuun le kan puantom, kan ei-in ding pawl thawn, ruatnak men ahcun kan tlem lo ding a bang nan, kan rak tlem ko.\nKapu cu Oxygen a rak hawp rero. Kan khaan sung minaa dang pawl khal an rak hawp ṭheh. An it-khun kiangah Oxygen dur tum pipi thawn an rak si thluh. Ka hei thlir thluh tikah kan khaan lawng silo minaa kiltu siar lo an zaten Oxygen an rak hawp thluh. A damdeuh pawl in Hnar bun thawn, malte tamdeuh hawp ṭul pawl in Hmur le Hnar khuh mi thawn, a besia deuh pawl cun Hmur le Hnar hup mi ah a tang lamah Plastic bag a tel bet mi thawn (Reserver Bag antimi oxygen hawpnak), hrekkhat cu Hnar bun le Reserver Bag thawn kop in oxygen an pek awk. Hitivek ih Oxygen hawp vialvial thluh minaa hi ka san sungah ka hmu dah lo, a tuṭum hi veikhatnak a si. Zokhal an hmu dah ve ding ka zum lo.\nWard -B khaan sung ih a nikhatnak\nJuly thla thok ihsin mithi hi nikhat pakhat in an thi nawn lo ih ni kaan in an thi deuh, Falam ah Covid a tizia deuh thlang lam hnu a si. Ka lut ni a nikhatnak July 5 ah, mithi pakhat a rak um nan ka khelh man lo. Cuih sun cu thazaang um zet in ka mina ka kil thei ih Oxygen khal hlawp-tlo zetin ka bawh thei.\nZaan cu Oxygen bawh thawn, Kanu Tial a ih-hmu khop lo thawn a si ruangah kei cu it lo/ sing lo in ka um. Zinglam nazi 3 a lan ruahro cun it ka duh nan ka hneekawk. Hneekawk in khua vaang lawlaw ka tum, asinan thaisun le ka cawl thei cuang lo ding. Unau sungkhat pawl in in sawng thei lo ding ka tiih, meng lawlaw ka tum nawn loih zinglam nazi 4 luan hrawng tiang ka kil, cuhnu in zinglam khuavang nazi 6:30 tiang hrawng ka it sal. Covid minaa kil hi minaa dang kan kil ṭheu vek siloin, baang le it khop lo khal ah unau le sungkhat dang rak sawng a ngah lo ih veikhat lut le suak a ngah nawn lo, Suak ding a si khal le Swab check nak an nei ta ding ih nathrik nei cu suak sim hlah,a mah kha siizung to cih a si mai. Curuangah minaa kil hi thlengawk a um lo a si.\nZaankhatnak Nazi mal tuk lawng ka it ngah tikah a thaisun cu, ka tha a tlung thei lo, ka um a nuam thei lo. Sun ah mal te zau in it-that sehla ka duh tuk nan, it nak ding hmun a um lo. Plastic Tokham zaunak um mi pakhat kan khaan ah an taan ciami a um ih cutawk ah ka zau ih ka it tum, ka thin a thi thei lo. Malte rei lo ah Oxygen bawh a ṭul lala.\nKapu thawh le din ter a ṭul thawn, sun cu ka it thiam nawn lo. A ni hnih zaan khal zaankhatnak vek thotho in Oxygen bawh le minaa kil nak ah tuanten ka it ngah cuang lo. Zaan nazi 12 a luan, nazi 1/2 a kim cun It a hmu ruahro. Thaisun, tipsun, thiamsun khalah zo khal in ‘na baang’ tiah in rak sawng lo ding timi vun ruat ah Thin a pit sinsin, it-hmu khop lo thawn tha a nau cuahco.\nCutin zinglam nazi 4 kiangkap Oxygen bawh ṭheh in, oxygen thar ka hawp ter ih khua vang tiang ka it that sal. Cutivek in sun khal ah ka cawl thei nawn lo, zaan khal khopkham ka it thei lo, khuavaang tiang rori ka meng caan khal a um.\nCuruangah zing tuanten ka tho thei nawn lo, Sayamah pawl an ra ih sii an dawt khal ka tho thei nawn lo. Ka mang vekin ka thei. Sayamah pawl hin mina kil pawl in theithiam tuk ve ih, minaa sii an dawtnak hnaihnok ko in kan um leh kan tho lo khalah simawk, kawkawk tivek an nei lo. Anmah ten a rem dandan in an rak dawt mei.\nSiibawi le Sayamah pawl ih in zohkhen dan\nSayamah pawl hi zinglam nazi 7 hrawngah siidawt ding in in rak haal, cun nazi 10 kiangkap ah Siibawipi Dr. Tluang Cung Thang thawn in rak haal, cun zaanlam 7 kiangkap hrawng ah veikhat siidawt dingin in rak haal ringring. Cumicu pung-hman ih an tuahmi a si. A caan le Sibawipi le Sayama pawl PPE hnipuan hruk ṭulmi emergency an nei le an PPE phoih cih loin, minaa pawl in rak zoh cih bet. Cutiih in rak zohcih caan hicu pung-hman an tuah keel mi a si lo ruangah a nazi in sim a theih lo.\nA caan le cutin vei 2 lai tla in rak haal, a caan le khua thim hnu khalah in rak haal. Siibawipi Dr. Tluang Cung Thang cun minaa pawl hi siivai kan ṭulmi lawng siloin thinlung lam thazaang nasazet in a rak pek. Minaa ṭong thei mi an sile an mah rori a biak ih, ‘na tha nau hlah, na dam ding’ tiah, an liang ah a kut ret in a sim ringring. A hrekkhat a to theimi tla cu an kiang ah a topi, a kuah ih thazaang a pek ringring.\nSiibawipi hi Thantlang lammi a siih a Falam ṭong a hman tuk lo, a ṭong le Ṭaal le Thlanrawn ṭongvek deuh a pawt. A Falam ṭong thiamtawk in cu tha a pe ringring hai. Sayamah pawl khal hi an mah zoh caan lo, minaa laakhruak in an besia caan ah a sile Phone thawn kan ko ih, PPE hnipuan hruk in an ra.\nCovid minaa pawl hi laakhruak in an besia caan ah an ṭulmi cu Oxygen lawng a si. Sayamah pawl cu kan ko, an ra khal le ziangti khalin an bawm thei ve lo. Mina kiltu kan thin a nuam deuh, kan thla a tlung tilawng a si. Sayamah pawl cun an thaw thawt nuam deuh ding hrang siidawt le an zaang cum sak lo baak tuah ding a um lo. Sayamah pawl hi PPE hnipuan thawn lawng an rak lut ringring ih, PPE hnipuan hi Ks.40000 lai a si tikah, veikhat an hruk le hlon cih a si. Pamhmai a um ti`n kan ruat cio ruangah besiatuk an um lo cun minaa kil pawl khalin kan ko tuk ve lem lo.\nMinaa laakhruak in an naa caan ah minaa kil pakhat le pakhat sawmaw ton in kan va bawmaw ton. Oxygen nasa zetin kan pek ih an thaw-thawt a hung nuam sal. Besia hruak minaa in a hawp ding mi Oxygen a cem thlang cun cuih minaa kil cu thin a pit thluh si mei. Vai a vuan thluh, mihrek in an zaang beng an rak bawm. Oxygen a cem a sile minaa kil cun Oxygen cawi dingah khaankhat hnu khaankhat hawl a si. Mihrekkhat in a hlei an nei pang le cawih awk a si. Cutin khat le khat zo khal thlah thlam awk men loin minaa kil pawl khal kan ṭang khawm tlang. Cutivek ih kan buai vialvial caan, Laakhruak ih besia hi Ward -B khaan sung ah nikhat ah a malbik vei 2/3 cu a um ringring.\nCutin khat le khat kan bawmawton nak ah minaa kil pawl hi kan nelawk thluh, unau sungkhat rualpi vekin kan zohawk thluh.\nEi-in le Sii-vai kan hman dan\nCovid minaa pawl rawl in kuat le Ward -B ah an rak ret ih Sayamah te in in rak pek. Kan hmin an auh ih kan va laak. Kan sii ei mi a cem caan, Sii kan lei duh khal ah Sayamah pawl phone thawn kan biak ih an mah in Siizung dawr ah in va Baak sak. Siizung dawr ah mahten thil lei a theih lo ih, paisa rengreng khal keng an siang lo.\nZinglam thawhhlam khal hi Siizung ei-in dawr ah phone thawn cah men a si, an mah in sayamah te hnen an rak pek ih Sayamah te in in pek sin. Inn lam ih rawl khaih tu nei lo pawl khalin Siizung dawr ah an cah mei ṭheu.\nCutiih a baak in sii le ei-in kan laak mi pawl hi siizung kan suak zawn ah pek saal a si. Minaa hrang ih a ṭulmi sii le ṭukṭak thil, thi tahnak tivek, Spo2 tahnak tivek, Oxygen Flowmeter tivek, Para sii tivek, Thi-thlum sii tivek pawl, a ṭulmi ziangkim pawl hi Ward sung cabuai par ah an ret cia thluh ih mahten, mai ṭulṭul mi laak ih hman men a si.\nOxygen hi nazi 2/3 dan in veikhat in rak pek. Veikhat in pek le durpi 4 an rak keng. Khalai fang hi Kawl lam ihsin Oxygen an phur thei lo laifang a siih siizung Oxygen cet lawng kan ring. Mina zate lakah Oxygen dur thawn pekawk tengteng ṭul mi hi mipum 10 luan kan um. A dang cu Oxygen cet te thawn pek theih le liter malte lawng hawp khal ngah mi an si. Cutikah dur 4 lawng cun, kan khopkham lo.\nCuruangah cuhawk rori a siih, a caancaan ahcun a ṭultuk mi pawl hmaisa ah, nazi 2/3 hngak theih a si le neta ṭum ah tivek in kan tunawk ṭheu. Khopkham zet kan silo, daih fangfang kan si ruangah ziangtik kan Oxygen a cem ding? tuṭum ah teh kan ngah pei maw ti`n thin a phaang ringring.\nOxygen in peknak hi Ward-B dung lam in a si. Cuih sangkaa ihsin pi 10 tiang hrawng tianglawng suak a theih ih cutawk te ah Oxygen bawh in kan ding vialvial ṭheu. Tuṭum cu kei mah, nang cu hmaisa na laak zo, emergency tuk ruangah in kian hram uh, Sayamah te ka sim ter zo, kei Mangkuk le Tawipi (sun/zaan it loin Oxygen in thunsak, in pek tu)Phone in ka biak zo’ tiah kan tiaw celcel ringring. Culawng siloin cuih Sangkaa hram ahcun khat le khat thuhla ruahawknak le khat le khat hnemawknak kan hmangnak hmun khal a si cih.\nVeikhat sun cu minaa kil pawl thawn mai’ minaa kilmi dinhmun kan ruahawk lai ah minaa kil pakhat in ” A…. har…. tuk….., ka celh nawn lo. Leilung tlun ah a har bik a si ding” tiah a ti. Zokhal in kan el thei lo. Ward-B minaa kil hi a har tuk ngaingai. Kei khal cuih a ṭong ka ring ve. Tutiang ka hmuhton mi le ka ṭuan mi ah a har bik in ka thei ve. Zaan it thei lo, Oxygen bawh ṭul, Oxygen a cem pei maw ti`n thin a phaang ringring, cawl tihi a um thei lo, rawl ei kaa a thaw thei lo, thiṭha a tlung thei nawn lo, hih nat in kan mina a nehpang ding tiah kan ṭang ṭenṭo, minaa in le an tuar a har thluahthlo, thin le a pit. Thinlung taksak zaten tuar a si ruangah a…. har….. tuk…. ngai. Keikhal Leitlun ih a harbik ti hleilo baak sim ding ka thei ve lo.\nCulawng silo minaa kil pakhat thotho cun, kan pahnih lawng kan tonawk lai ah, “A thoknak ah cu ka pa damnak rak pek hram aw tiah Pathian hnen thla ka cam. A sinan ka tuar nawn lo, tucu Pathian kan pahnih in kan nunnak in laak lawlaw aw tiah thla ka cam zo” tiah i sim. Cutiih i simtu hi a mah lawngin a pa a kil. A mah lawng in a ti thei nawn lo ruangah mi pahnih in minaa kil ding ah a rak dil ve, a zaanlam ihsin mi pahnih in an kil ve. Cuih thucu Kanu Tial ka ruah tikah, a nih khal in “kei khal ra lo awla cutin thla ka cam ve ko ding” tiah in tive.\nKan Ward ih minaa kilve Dr. Thian Pum an rak ra zaan ah mina besia 2/3 hrawng an um ih, mithi pakhat kan nei. A mah cun “hi lawmlam siding ka rak ruat baan lo. A rak besia tuk ual. Minaa sim lo a kiltu hman tha a nau thluh thei ual” tiah i ruah. Minaa besia thawn pehpar in hmuhtonnak tamzet neitu Siibawi pakhat hrang hman ah a zum`nak hnakin a rak besia ih thanau tlak tiang a si ati ruahro.\nMinaa kil hrang hman ah a har tuk lawmlam, a minaa sinsin hrangah teh ziangtluk in a har sinsin pei. Ka ruat thiam lo….\nA… har ….. tuk… rori a si…..\nKa phurhrit a zaang\nCuticun tuar thei lo le a har na cing in nikhat hnu nikhat a liam, zarhkhat luan kan um zo. July 14 zaanlam cu Kapu a besia deuh ve. Dr. Cung Sin Thawng Luai le Sayama pawl ih in tuamhlawmnak thawngin a hung ṭha deuh sal. A biak tla kan biakawk thei, asinan a ṭha cih lo, laakhruak in a besia phahphah, kan mahten kan ti thei tawk in kan tuamhlawm. Zaan khua a tlai deuhdeuh thin a pit deuhdeuh, ka pu cu laakhruak in a besia cingcing thotho. Cutikah Dr. Thian Pum hnen ṭhaten ka sut ih a nih khalin sup loin ṭhaten i sim ve. “A ngah nawn lo, asinan a thaw-thawt nuam deuh in a feh nuam ding hrangah Oxygen cu pek rero ko aw” tiah i sim.\nDr. Thian Pum ih i sim hnu cun, ka thinlung thup (မသိစိတ်) ih ka rak ṭang rero mi le ka taksa baang ih ka ṭaang rero mi pawl cu ka thlah thluh lawlaw. Ka pu hi a dam tengteng ding ti hnak in, a dam thei lo khal le a thih hlan sung ti theitawk in ka kil ding ka ti. Cutiih ka thinlung ka ṭhencat hnu in cu ka phurhrit a zaang curco. Ziangruangah cutiih ka ṭhencatnak men in ka phurhrit a zaang ticu ka thei awk lo. Ek pah zet mi thawh ṭheh vek rorin ka zaangawk.\nWard-B khaan ih Vancungmi\nDr. Thian Pum hi a pu kil ve ding ah Ward-B ah a rak um ve mi a si. Ward -B hi cutivek ih vansangnak hmun a si ko nan, thinlung taksa vansangnak zaangkhai deuh ding hrang minaa in zohbawm tu dingah Pathian in sii lam thiammi Sayamah le Siibawi a rak thlak ṭheu. Kan mah lawng siloin kan hlan khal ah an rak um ih kan hnu khal ah cutivek ih sii lam thiam Saya/Sayamah pawl an rak um bet ringring.\nWard -B kan um lai ah hin Sayamah Thian Boih, Sayamah Lydia le Dr. Thian Pum an rak um. A ṭul caan ah kan ko ih el siang loin in tuamhlawm, Emergency siidawt ṭul caan ah an mah in in dawt, in tuamhlawm. An mah pawl an um cun kan tha a tlung, kan hna a ngam tuk. Kan mah lawng silo Duty kai tu Sayamah te hrang khal ah an ṭhahnempi tuk. An hnen ah kan lungawi tuk. An pathum hi Pathian in kan hrang ah a thlahmi Vancungmi an si. Mina an tuamhlawm dan le an tawzaang dan hi sim ka duh zet nan, ka caa a sau deuh ruangah hi zat lawng si sung seh.\nOT khaan ah kan ṭhawn\nWard-B ih kan um rero ahcun Kapu hi Oxygen khopkham kan pek thei lo ding tiih ka ruat ruangah, OT (Khuai-khan) ah ret dingin dilnak kan nei. Siibawipi khal in, ‘minaa besia a si ruangah kan ṭhawnnak ah a tuar thei lo pang le’ tiah Zawnruatnak in in ti nan, ṭhawn tengteng kan duh ruangah kan ṭhawn thotho. July 15 sun ah kan ṭhawn aw. Ni 11 sung kan umnak Ward -B cu kan taansan.\nMual in liamsan\nKapu cu OT (khuaikhaan) ah zaanhnih le sun thum kan tuamhlawm hnu July 17 sun ah mual in liam san. Milai kan sinak vekin kan sianglo tuk, ka riah a sia ve. A sinan, kan ti theitawk kan tuamhlawm, Pathian ih lairelnak a si tiah ka hnem awk.\nJuly 3 in July 17 (ni 15 sung) tiang siizung kan um sungah Covid minaa Ward- B le OT khaan ihsin in liamsan tuhi Kapu tel in mipum 15 an si.\nSiizung ihsin kan tlung\nMinaa kil kan si ruangah nat kan ngah le ngah lo check dingah Kanu Tial thawn Swab check nak kan nei. Siizung kan um a zarhkhatnak ah in check zo ih culai khal ah Negative a siih Kapu in taansan ni kan check saal khalah Negative thotho a si. Curuangah siizung ihsin kan suak cih thei ih Kapu ruak vui nak ah kan thlun cih thei ve. Volunteer pawl in Kapu ruak cu an rak phur. Kan nih khal ruakphur mawṭaw dung ihsin Motorcycle thawn kan thlun cih ve. Ward-B dung lam ihsin kan feh.\nWard-B dung ih Oxygen kan bawhnak ah cun Ward-B kan um lai ih kan rualpi mina kil pawl cu Oxygen an rak bawh. Ruakphur mawṭaw an hmai ihsin a lan ruahro an hmu, “zo si… zo si…” tiah an mang a bang cih ko ding. Cuih mawṭaw dung ihsin kan thlun tikah hmakhatten in hmu cih. Motorcycle thawn kan si ruangah thuhla sutawknak le biakawknak caan a um lo. Asinan an mithmai in thu in sut duh ti a lang. Zaangfahnak le tuarpinak mithmai cun in zoh. Keikhal an mithmai ih thusutnak cu, ka lu sut in ka sawn ve hai.\nṬong le biakawk ciamco ṭul lo…. kan theithiam awk….. Cutiih ka rualpi pawl thawn mithmai zohawk in kan biakawk lai ah, Ka thinlung sungten ka rualpi pawl cu ka seherh tuk hai. Ziangah tile Ward -B khaan sung ih harsatnak, thinbaangnak, leilung tlun ih harsabik le thih duh tiang ih harsatnak pawl cu an tuar hrih ding ti ka thei ruangah ka seherh tuk hai…..\nNehhnu, hih Ward ah thleng nawn hram lo dingah le hih Ward-B ah minaa kil ṭul nawn lo dingin siseh, ziangvek ih misual/ i hua tu/ ka hua mi/ ka raal pawl khal hih Ward-B ah um ṭul le minaa kil ṭul lo dingin Pathian in rak umpi hram seh tiah thinlung tak muril sung in thlacam phah thawn\nWard-B le Falam siizungpi cu ….\nJuly 17 ni Sunhnu nazi 2 ihsin….\nKapu ruak tlun cih in ….\nkan taan san ta….\n(Siizung ah minaa kil in ka um sung ka tonteh mi pawl Nunthuleng Tawi in ka run ngan sal a si – Semuel Lian)\n← Khuatlang mipi bawmtu Volunteer pawl ih phone 10 rori an fir sak\nFalam ah Covid 19 Mithi 1 Vuiliam saal →\nCDM ih telvetu ramsung Cozah hnaṭuan pawl hnen ih cakuat – Rev Sa Tin Lal\nCovid natnak in Falam mino 1 Mual Liam\nJune 16, 2021 Ni Hnem Sung 0\nFalam ah Covid 19 darh cak, Mi pakhat nunnak liam zo\nJune 2, 2021 June 2, 2021 Ni Hnem Sung 0


Tlang Ttong (Common Language) - Chinland Today Media\nAugust 30, 2010 1:17 am·0 comments\nPathian nan biaknak hmun pawl tla ka zoh ih biakttheng pakhat parah “KAN THEIH LOMI PATHIAN HNENAH” tiih nan nganmi ka hmu. Cuti ih nan thei lo nacing ih nan biakmi Pathian cu atu nan hnenih ka phuanmi hi a si. – Tirhthlah 17:23\n– 1 Korin. 11:1-16\nMino hnattuannak in tlawngta pawl cu Jamaica ih mino zirhnak hmun ah an va leeng. Cutawk ih umtu pawl cu daan thlun lo ruangih an dawimi pawl le innsang ih nunsim theih lo ruangih rak apmi tlangval hoklak pawl hlir an si.\nNunphung mizia a bang aw lomi mino nauhakte pawl hrangah an thilti daan cu thil ol-ai a si lo. Ziangti’n an biak aw thok ding? Ziangti’n an peahtlai aw ding?\nA rei hlan ah tuah daan ding an thei ngah. Tikcu caan rei lote sung bawlungsit puai an tuah. US tlawngta le Jamaica tlawngta ti’n leknak nuamzet an tuah sak.\nBawlungsit an vun thawh vete’n pakhat le pakhat karlak ih dawnkhamtu pawl a hlo thluh ih an nel-aw mai. An paih zawng a bang awmi bawlung an sit ttheh in pawlkomnak le biak awknak olzet in an nei thei.\nTirhthlah 17 sungah Paul in a tthen awmi mibur pahnih pawlkom awk saalnak le hruangkham pawl ziangti’n siatbal ding timi thu a tarlang. An thinlung lutzet vemi Pathian biaknak thu in hram a thok. Cuti vekin kan innhnen le hnattuanpi pawl thawn ttong hram kan thok asile thil ziangkim hi a cang thei ve ding a si.\nPathian ih duhdawtnak thu theih a ttulzetmi pawl thawn kan pehtlaih awk thei ih thuthangttha kan sim theinak dingah duhthusam bang awmi thu rel tlang ding hawl thiam uhsi! Cule hruangkhammi a cim ding. – Dave Branon\nPathian ih thlarau ka innhnen ah a thleng thei,\nRundamnak laksawng pe in;\nLamzin on ding ka tiar ahcun,\nAwkam tthate ih biak awknak in thokin. – Hess\nPathian ih duhdawtnak cun hruangkhammi a siatbal thei.


Ralhang Pawlin Laksawng An Pek Mi Nu Cu An Kil Ringring – Meifar\nRalhang Pawlin Laksawng An Pek Mi Nu Cu An Kil Ringring\nIrrawaddy, Kyangon khua, Sap Kwin vengsung ih um nunau Khin La Pyae Wun cu dalan picang a si ih USDP Party ruhkol khal a si. PDF pawl ih cangvaihnak thuhla cu ralhrang hnenah arak sim ṭheu, amai hohanak in PDF 2 an kaih ruangah ralhrang pawlin January 11, 2022 sun ah ting 30 cu laksawng ah an pe.\nJanuary 10, 2022 zan ah an vengsung ih um Thiha Zaw Electronics Shop ah mino pahnih in bomb an deng puak. Khin La Pyae Wun ih hohanak in USDP party pawl thawn mino 2 cu an kai ngah ih an vel ciamco. Khin La Pyae Wun in PDF 2 an kaih thu cu online parah a tarlang.\nTualsung mi pakhat in, “Khin La Pyae Wun cu USDP party ruhkol a si ih ralhrang pawl hnenah thuthup sim ṭheutu dalan a si. Vengsung mipi pawl an au ciamco ruangah ka va zoh ve ih mino 2 cu an rak vaw, an vel ciamco. USDP party le ralhrang lamtang pawlin an vel ciamco ih an thi zik te. Mino 2 an kaih thei ruangah ralhrang pawlin puai an tuahsak ih laksawng ah ting 30 an pe” a ti.\nCumi hnuah Khin La Pyae Wun cu ralhrang pawlin an kil ringring, an inn kiangkap ah ralhrang le an lamtang minung 20 hrawng cu sunzan in an duty. Tualsung mi pakhat in, “Kyangon khua cu dalan khua a si, an khua lut/suahnak ah ralhrang 10 le ralhrang lamtang pawl cu an duty ringring.\nAn khua ih um dalan pawl hi nunsimtu ding an um lo maw si ding langpau zetin an tlanlen rero lai. Ralhrang pawlin dalan ṭuan pawl cu misenpi hmuh ah laksawng an pe ṭheu” a ti. Irrawaddy ramsung ah ralhrang pawl an tam zet ih an lamtang pawl hnenah langpau zetin laksawng an pe ṭheu. Ralhrang lamtang pawlin PDF si lo khal an rinhlelmi pawl cu thudik loin an hek ih an kaihmi khal an um hnuaihni zo.\nTedim, Hiang Zing Khua Ih Umhmun Khuar Ralhrang Pawl Cu Tualsung Mipi Kilhimtu Pawlin An Va Kap Ciamco Ih 15 An Thi


Leitlun Thuthang Archives - Page 334 of 334 - Chinland Today Media\nMalaysia hrang Australia ih hnatuan a harsa sinsin:\nKan dung tlawngkai nikhat ni ah Australia Immigration minister Senator Chris Evans cun Canberra (Australia khawpi) in hmailam can hrangah hnatuantu mipum zat bikhiahnak felfaizet tuah a tum ruangah ‘hna thiam ngaingai’ hnen lawngah visa pek a si ding tiah a phuang.\nby CT ·\tFebruary 17, 2010 ·\nUS missionary (10) thuhla rel peh a si:\nKan dung January 25, 2010 ih Haiti linghnin tuartu lakih nauhak (33) rak phurtu USA ih missionary (10) cu kan dung tlawngkai nikhat ni ah an thuhla rel pehnak tuah a si ih, an zate’n pakhat hnu pakhat thu suhnak an tuah.\nSingapore ah sumpai cawihternak dik lo a tam:\n2008 ih leitlun pursumleilawnnak a tlaksiat ihsin Siangapore ram sungah acozahtheihpinak tel loih (daan loih tuahmi) sumpai cawihter awknak thubuai a karh sinsin a si tiah Director of Criminal Department Ng Boon Gay cun a sim. Mi tampi cun acozah bank ihsin sumpai an cawi ih, cuih sumpai cu mipi hnenah cawihter saal in, a hlawknak an dawi theu. Cutawk […]\nPapua New Guinea cun misualbik an kai ngah saal:\nKan dung January 12, 2010 ih thawnginn ihsin tlansuak thei misualzet pakhat William Kapris cu Papua New Guinea palik pawl cun kan dung zarhte ni ah an kai thei saal. William Kapris tong dingin nunau pakhat cu ‘HumanRight lawyer’ vekin thawng inn sungah a lut ih, cuih nunau cun meithal keng lut in Kapris a pek ruangah a tlansuak thei. […]\nThailand in Cambodia a hmuhsuam:\nKan dung zarh ah Cambodia prime minister Hun Sen cu a nupi Bun Rany thawn kum tampi sung Thailand thawn an buainak hmun, ramri ih Hindu biakinn pakhat PreahVihear Temple ah a tlawng ih, a kiangkap ih mipi hnenah bomnak a pe. Hun Sen cun Temple kiangkap ih a kiltu Thailand raalkap pawl zoh in, ‘Thailand cun Cambodia hi in […]\nIndia raalkap pawl vur in a that:\nKan dung tlawngkai nikhat ni ah India ram saklam ih Kashmir tlang parih raalkap pawl umnak cu vur tlang in a khuh ruangah raalkap (17) an thi ih, (17) in hliamhma an tuar tiah raalkap thuphuangtu Colonel Vineet Sood cun a sim. Khelenmarg tlangpar ih um raalkap pawl hi tlangpar ih do awk daan zirsuaktu pawl an si ih, 450 […]\nCohen in a khualtlawnnak ding caan a thawn:\nCanada rammi hlasak le hlaphuan thiam hminthangzet Leonard Cohen cun hmai March thla ah Europe ram sungih concert tuah a tumnak le ‘awnmawi duhtu hrang khualtlawnnak’ a peh vivo cu a tikcu caan a thawn.\nHaiti mipi an umnak ah kir saal:\nKan dung January 12, 2010 ih linghnin tuartu hrekkhat, an khawpi Port-Au-Prince suah san ih khawte lam ih umnak hawltu pawl cun anmai’ umnak ah an ra kir saal ih, khawpi sungah mipi an tam sinsin ruangah inn le lo din saalnak ah harsatnak an ton tiang Haiti president Rene Preval cun a sim. Prime minister Max Bellerive khalin mipi […]\nBelgium in Netharland thawnginn hman sak:\nBelgium cun a ramsungih thawnginn pawl an tet tuk zo ruangah Netherland (Dutch) hnenah bomnak a dil ih, Netherland cun Belgium ram ih thawng tla pawl retnak dingah amai’ thawnginn pawl cu a hmanter ding. Belgium cun kum 2012 ih theh mei ding thawnginn a tuah rero lai ih, thawng tla 500 cu Netherland ram thawnginn ah a umter dingih, […]\nSrilankan in Russia tuahmi meithal lei tum:\nKan dung zarhpi ni ah Srilanka president Mahinda Rajapakse cu Russia ram ah feh in raalkap hman ding meithal leinak ding cakhen tuah a tum tiah Russia ram ih thuthangca RIA cun a ngan. Sri Lanka acozah cun kan dung 2009 May thla ah LTTE pawl thawn an do awknak ah nehnak a co zo ih, cuti cingih meithal lei […]\n← Previous 1 … 332 333 334


MITHMUHLO ZUN - Hre Mang\nMITHMUH LO ZUNNGAI: HAMCIA MI MO\nKhuahlan lai khawte pakhat ah fala mawizet, farah fa a rak um. Tlangval a nei dah lomi, fala thianghlim asi. Voikhat cu ramkulh siangpahrang inn ih hnatuantu pawl siangpahrang fapa hrang nupi hawlin cui khawte ah an thleng. Cui khawte sungih farahfa fala mawi zet cu an hmuh tikah siangpahrang fapa nupi dingah an ham ih sui zunghruk an pek. Cutin fala nute cu an ko ih thu an sim, “Siangpahrang fapa in nangmah hi nupi dingah a lo duh, curuangah suizunghruk hi hruk ringring aw la, cule tlangval dang pawlin nupi dingah ham zo mi asi ti an lo thei dingih an lo hnai hnok lo ding. Cutin, siangpahrang fapa cu nangmah tthih ding a timtuah rero lai, nan nupa in nan um nak ding innpi le innsung ziangkim a timtuah theh ve ten nan khua ah a ra dingih nupi ah a lo thit ding” tiah thu an cah taih siangpahrang innsang hnatuan tu pawl cu an tlung sal.\nCui hnu lamah fala nu te cun a suizunghruk cu a hruk ih nitin te lo ah hna a ttuan theu. A thinlung sungah ziangtik hmanah fala, tlangval dang nei thei asi nawn lo, a thinlung sungah a mit in a hmuh hrih lo mi siangpahrang fapa cu a khat theh, hmuh a cak tuk ih ziangtik lai khalah cui siangpahrang fapa lawnglawng a ruat. Hna a tuan tla le a tha a tho tuk, a lung a awi ringring. A kiangkap um pawlin an thei thiam lo, mi aa maw si an ti. Siangpahrang fapa thu mi in an sim asile a lung a awi tuk, a ngai khawp thei lo. An ram siangpahrang pa thu, an insang thu, an thuanthu, an ram uk dan thu, ral an do thu, ti pawl hi nitin in a sim ih a rel, cuvek rel tu pawl pohpoh rualpi tha ah a tuah. Siangpahrang insang relse tu, dodal tu pawl cu a hua ih siangpahrang insang ttantu pawl cu unau vekin a zoh. Cutin an khawsung milian bik pa ih fanu fapa pawl hnak hmanin a lung a awi sawn. Ziangruangah hi farah nu te hi hi tluk a lung awi si pei tiah an khawsung mi pawl an mang a bang theh.\nKa cakuat hi ngainak mithli thawn ngan theih sisehla, ka va duh um em! Na ratnak ni cuan in ka nung, nitin ka lungsungah nangmah lawng in hmun na luah, ka lungawinak cu nangmah lawng na si, kan khua ih tlangval pawl tla in inleng theu nan, ka mithmai an hmu nawn lo, ka thinlung sungah hmun an neinawn lo. Na zunghruk kuat mi in nitin thu isim, ka thinlung ikaihhrem sak. Ka tisa mit in ka lo hmu lo nan, ka thlarau mit in ka lo hmu ringring. Nunnem, hmeltha, duhnung, zaidam, zawnruat thei, fim, huham nei, thatnak tinkim thwn thuam mi, ramkulhpi siangpahrang fapa in kei farah nu te, khawsung mi pawlin zianghman ah siar lo mi, nautat rero mi, nupi dingah in duh ih I ham, zunghruk I pek mi cu ka theih thiam lo duhdawtnak asi. Asinan, zungruk cu ka kutzungah ka bun fawn, zum lo theih asilo. Ka lungawi dan hi ka suah ihsin ka neih dah lo mi lungawinak asi.\nNangmah ka lo ngai nakah kan khawsung ih lennak, thatnak, nuamnung cennak cu zianghman ah ka rel lo. Nangmah tel lonak ah zianghman nuam ka ti lo, ka lungsungah na thlarau in hmun a luah theh. Mithmuhlo Duhbik in ziang a duh ih ziang ahua ding ti lawng ka ruat. Na duh mi duh in, na huat mi hua in, na lungthlitum famkim tertu dingah si hram dingna ti ah thlaza ka cam. Leitlunah milian mitha, hmel thatha, an tampi lai ah, leitlun ah bawi upa, siangpahrang fanu mawimawi, an um lai ah, ziangruangah kei hi iduh ih ihril asi pei tihi ka thinlung in a thei thiam lo. Ka fiangmi cu keimah thatnak le zuamnak ruanah asilo, nangmai duhhrilnak liolio in iduhdawt ih nupi dingah iham, sui kutzungbun ipek.\nAw, Mithmuhlo Duhbik, na duhdawtnak hi ka lei damsung lungawiter tu asi. Na duhdawtnak zungbun cun ka leitlun khualtlawnnak ruahsannak ineihter, ziangvek in harsatnak ka tawn canah siseh, ka rualpi thatha pawlin a nih cu farahfa asi tiah indungtun tikah siseh, pasal tawng lo tiah hnihsan le zuar thlai ka tawn can ah siseh, tlasam zetin ka um lai khalah, ka mitthlam ihsin na hlo dah lo, ka lo ngai ih ka lo hmu cak tuk. Na thu hla an ngannak cabu cu ka siar ih ka zungbun cu ka zoh ringring. Cuticun ka umnak khua ah ziang a cang timi le zo in ziangtin in zoh, ka thu hla ziangtin an sim timi pawl khal ka ruat nawn lo. Kan khawsung tlangval thatha, nupi pasal neih awknak buai maksak tatak, nawm awknak pawl cu zianghman ah ka ruat nawn lo. Ka lo duhdawt zia langternak ah zianghman tuah thei mi neihmi le sumsaw ka neih lo vekin nahrangah ziangha ka sung ding timi lawng ka ruat. Cuticun sunmi ka neih asile ka lo duhzi hi itheihsak dah pangah ka ti. Cutincun nangmah ka lo hngak ruangah kan khawsung mi pawlin in hnihsan, nautat asile ka lung a awi sinsin. Na rat nak ding lamzin, kan khawhnar ka cuan ih sunzan ti loin zan ka it tik khalah nangmah ka lo ruat, ziangtikah ka tlangval pa a ra ding ti lawng ka ruat, ziangtikah ka duhbik mi, Mithmuhlo ka tlangval pa in ira hruai ding, ziangtikah siangpahrang inn sungah siangpahrang fapa nupi lukhum ikhum ter ding, ziangtikah ka pasal siangpahrang fapa in keimah itthitnak mopuai ruai a theh dingih mithmuh theih in mipi hmaiah ‘himi ka nupi duhbik mi asi’ tiah a phuang suak ding, aw, cu pawl ka ruat nakah na ratnak ni cu a tu rori ah ra thleng cing ding vekin ka ruat. Ka lungsung cu lungawinak sim cawk loin a luahkhat tikah ka kiang um pawlin mi aa ah in ruat theu. Fala aa ah in ruat theu.\nAw, Mithmuhlo Duhbik, duhdawtnak hi meisa sisehla ka taksa pumpi hi a kang ral theh zo ding. Nangcun iduh ruangah suizungbun ikuat, keicun na hnenah zianghman man neimi lo kuat ve ding ka nei lo. Ka neihmi umsun cu ka nunnak hi asi. Ka nunnak cu nangmai ta asi zo, iham vekin nah rang lawngah ka nung asi. Na ratlai hlan ah rin um zetin ka rak nung asi. Ka thinlung sung hmun luahtu cu nangmah lawng na si. Na duh lo zawng ka tuah pang ding ti ka phang, na huat zawng thawn kan kawm aw pang ding ti ka phang. SIhman sehla cui phan nak le tihnak pawl cu iduhdawtnak thawn tahthim tikah zianghman rel tlak an si lozia ka thei.\nAw, Siangpahrang Fapa, kan khua cu khawte asivekin zohman in siangpahrang fapa a ra ngaingai ding an zum lo. Keimah nupi ah nei dingin na ra ding tla zohman in an lo zum lo. Siangpahrangpa tla mit in an hmu dah lo ruangah siangpahrang fapa tla a um ding tla an zum lo. An kaa in cu an sim theu nan an nitin nun cu siangpahrang uk ram tla a bang lo. SIhman sehla, kei cu, na hrangah kumkhau rinum ka um ding asi ti itheihsak aw.”\nCui Siangpahrang Fapa cu zo asi?\nCui khawte fala, hma cia mi mo zo asi?


Zohthimtlak Hringtu Nu - Chinland Today Media\nZohthimtlak Hringtu Nu\nJune 1, 2017 12:17 pm·0 comments\nNgun Hlei Sum\nA PASAL SUNGKUA LEH DOCTOR PAWL IN AN BEIDAWNG PI HNU MI PI TLING IH SUAH TU, ZOHTHIMTLAK HRING TU NU\nCentral China, Hunbei province ,Wuhan ih um a hmin Zou Hangyun cun a fa neih sun hrang a theih nak hmuahhmuah hmang in a enkawl seilian ih, mi ih hmuhsuam nak hmuah hmuah tuar in mi pangai tak leh mi hlawh thing tak ih a tuah thu THE STAR ONLINE cun a rel.\nKum 1988 Khan a fapa, Ding Ding cu lei khaw eng hmu in a rung suak ih van duai thlak tak mei in a taksa ah zeng nat nak cun hmun a rak khuar ih, cumicun a theih nak leh a cangvaih nak lam ah mi bang lo in a suah ter ih, a pa leh Hubei Doctor pawl can a nu Zou cu ziang tik hman ah a tha nawn lo kei ih beisei ding khal ziang hman a um nawn lo thu mi piang sual a si zo thu cu an sim ring ring theu.\nHmanseh, a hring tu Nu Zou cun, ziangkhal ra thlengseh, a tawp tiang Ka thlen pi ding, cu cu Nu ka si nak vek in ka ti ding hrim hrim a si a ti. A pasal khal in ziangdang rello in Kan then aw ding a ti hngal mei ih cu ti in an then aw.\nTi cun, Zou khal cun an fapa hi vek a si ruang ih thenawk duh tu pasal cu ziangvek pa saw na si tiin a fapa cu hruai in an fehsan hngal ve .\nCuticun, Zou cun a fapa ah cun a ruahsan nak hmuah hmuah a thum thluh ih, a sungkua pawl ih ruah san nak um nawn lo a fapa Ding Ding cu rinnak in lei tlun a pal pi a tul thlang ta.\nA kut leh a theih nak a neih sal thei nak ding ah lam zin dangdang in a zirh (train) ih, cutin a fapa cu nuam ten hmai lam a kar vivo ih a tha deuh vivo.\nAnu Zou cun a fapa hrang hna a tuan rero nak company lawng cu duhtawk lo in protocol trainer leh selling insurance ah part-time in hna a tuan.\nTu ah cun a fapa Ding Ding cu Peking university ah Pathian zangfah nak in Environmental science and Engineering ah kum 2015 Khan Bachelor Degree a theh ih, cutin US Ivy League Harvard University ah master a zir in a thang lian rero lai.\n“Midang pawl cun Nu tha leh fel an nei ih, kei ka Nu cu Ka thinlung leh ka thlarau in kilkhawi tu leh Kai hruai tu a si,leitlun ah Ka nu vek hi cu an um nawn zik lo! Ka nu, leitlun ah Na ro pi bik e!” tiin lungawi thu a sim.


Mizoram ih Chin raltlan pawl nuntukhawsakdan an pholang - Falam Online Media\nMarch 29, 2022 Ni Hnem Sung\t0 Comments\nIndia nisuahnak saklam ram thuthang pawl pholang ṭheutu Eastmojo cun Chin raltlan tamzet umnak Mizoram ah feh in, raltlan umnak camp sung le hmaton thusutnak an nei mi pawl cu video tawi ah tuahin internet cahmai ah an tarlang.\nAn fehnak hmun hi Mizoram, Lunglei District, Thaizawl khua ah a si ih Kawlram raltlan 600 hrawng an um tiah tarlang a si.\nCamp sung um Chinmi siseh, Local cozah hnen khalah zingvek dinhmun an si, India cozahpi in raltlan dinhmun in a pom hai maw? bomnak tivek teh an pe maw? an hmakhua hrang khawkhanmi nan nei maw? ….. ti`n thusutnak an nei vivo.\nAn tumtahbik cu Mizoram ih Myanmar raltlan pawl hmuhtonmi, an harsatnak, an hmakhua hrang ruahsannak ziangvek cin an nei tvk pawl leitlun mipi hmai ah pholang tumin video tawi zukkhumnak an tuah mi a si.\n← SAC ralhraang in Hriamkai pawlkom thar din sin dingin a thupten thu a suah\nSAC ralhraang in voilekhatin KNU hmunram a nor ciamco nak san →


Bungtla Tlaser (Waterfall) | VCTH\nHome » Hmun Le Hma » Chinram Hmun Ropi » Bungtla Tlaser (Waterfall)\nBy vcth on December 13, 2014.\nBungtla tlaser cu Matupi ihsin peng (14) tluk hlatnak Phaneng Uksuh Thisawng khua kiangah a um. Lairam ah a tum bik le a sau bik tlaser a si ih a mawi bik khal a si. Matupi ihsin khal hmuh a theih.\nBungtla tlaser timi cu tlaser kiangkap ih um mi Laimi pawlih hminsak mi a si. `BUNG` ti cu a sannak in a tla, a sung ihsin a bung tinak a si-ih `TLA` ti khal cu a tla tinak a si. Curuangah Bungtla ti a sullam cu `a tla` tinak a si.\nBungtla tlaser cu Tingsih khua saklam ih um Aytawraw tlang zim a si mi Lungkil tlang hram ihsin tiput mi thlanglam ah a lung vivo ih lungkham hrap zet tlunin a luang liam vivo. Bungtla tlaser cu dot 9 a sangmi titlaser a siih a dot 9 kom in pi 1,500 tluk a sang. Tlaser a dot 4nk tiang lawng milai feh theih a si. Dot 4nk ih a tlun lam cu lungkham a hrap tuk ruangah milai sukso thei a si nawn lo. Curuangah zoh tlak zetmi, mi mit a la zetmi tlaser a si.\nBungtla tlaser hi Lemro tivapi ih tihna a si vekin Lai tongfim khalah “Lemro a thok Bungtla in” timi tong an nei. Bungtla tlaser cu tipithuanthum ihsin pi (5,000) tluk a sannak hmun ih um tlaser a si.\nTlaser kiangkap lungkhampi ah Khuaibu tam zet, siar cawk lo an um. Lungkhampi tlun ah Batel timi ttaangpit damnak sii, Kamung sii, Palap kua, Sii tuahnak tha thingkung, lungthi pawl an um. Lungkham kiangkap ah a tikcu caan ih a par theumi senhri phunphun le amahte kho mi thingkung siar cawk lo an um.\nTlaser kiangkap keh le vorh ah thingkung tum zetzet pacangtha sunvui hman ih hauthluk thei lo dingmi thingkung pawl, sun khalah feh ngam lo ding khop in thim remrem tupi kauzet a um. Cuih tupi sungah Pawpi, Ngal, Savom, Fung, Zukneng ti sapi pawl le Sakhi, Zathar, Zawng phunphun, vate phunphun umnak le an tlanlennak hmun a si. Laimi in kan uar zet mi Vapual vabawi umnak hmun khal a si. Cutluk ih ramsa phun zakip umnak hmun a si ruangah minung in siatsuah lo dingah Parliament Democracy san lai ah Wunna KyawHtin U Za Hoe in tlaser kiimvel pengthum sung thing hau lo ding le ramtawi lo dingin a kham.\nBungtla tlaser feh duh ahcun Matupi in Phaneng khua, Cuihsin Thisawng tiang ke in feh a tul. Thisawng khua ihsin ziin fate thlun in soh vivo hnu-ah tupi sung thlen hnu cun hmun so a um nawn lo. Cuihsin nazi khuai tluk feh hnu-ah tlaser umnak hmun thlen thei a si. Tlaser hmun thlen tik lawngin a mawi daan le a si daan taktak mai’ mit in hmuh a theih. Matupi khua sung ihsin tlaser dot thum tiang lawng a hmuh theih nan a hmun thlen ahcun dot sarih tiang hmuh theih a si. A dotdot in tlaser si daan a danglam cio ih mit hmuhnak khalah khop ti um lo in zoh duh deuhdeuhnak thinlung a hung suak sinsin.\nThal tidai mal caan ah a luang mi tidai tah asile pi 4 tluk a kim thei. Furpi tidai tam caan ahcun pi 30-40 tiang tla a kim thei. Tlaser tlunta bik cu a saan lam pi 1,000 tluk a sang ih a dang pawl cu pi 100 tluk hrawng lawng an sang.\nBungtla tidai cu a thiang, Tupi sung lung lakih luang mi a si ruangah a daizet ih cui tidai intu hmuah an thinlung a thiang lawng siloin damnak khalah an hmang. Thal le Thlatang ah a ra lengtu le a zohtu an tam zet. A riak ih a ratu pawl hrangah fehnak ziin rem tha in riahbuk tla tuah thei bang sehla Bungtla a mawinak le a hminthannak, thlen hiarnak in mi a hip sinsin ding.\nBungtla tlaser hmang thiam sehla a suahpi dingmi electric power in Lairam lawng siloin Kawlram saklam zate sun le zan tleu pempem in kan vang thei ding. A voikhatnak Pyitu Council san ah Bungtla tlaser hi Hydro electric ngah theinak ding tumtah in 1975 ah Kawlram Ukawknak Council sungtuan Boyokegyi San Yu Mindat a thlen lai ah thu zingzoi ding a fial. Makui Division um Pakukku ih ralbawi bik Major Sein Win hohanak in Bungtla an zingzoi. Tidai a mal caan ah electric power Kilowat 264,600 ngah thei ding an ti nan tuan peh lo in a um lanta.\nNikhat khat ahcun Bungtla a mawinak le a thatnak pawl Chin mipi in an tep ngah lai ding ti zumnak kan nei. Tu tiang ahcun Bungtla a mawinak le a thathnemnak pawl cu thuhmi lungvar bang in a um hrih.\n1. Ok La Bik, Matupi hawl suakmi, “Bungtla tlaser” thuanthu.\n2. Chin Students Journal, Universities, Yangon. Page 50,51,52.


Europe League Ah Ka Lo Champion Pi Ding Ti ih AC Milan Rak Tiamtu C.Ronaldo – Times Of Chinland\nEurope League Ah Ka Lo Champion Pi Ding Ti ih AC Milan Rak Tiamtu C.Ronaldo\nMarch 29, 2019 Times Of Chinland Sport 0\nJuventus hmaitlan C.Ronaldo cun Juventus a luh hlanah AC Milan cu Europe league ih a champion pi theitu ding thu a rak tiam ih an hnenih luh dingin a rak tumzet.Asinan,AC Milan cu midang kutih a luh ruangah C.Ronaldo thuhla khal a cangsuak lo tiin Mirabelli in a rel.\nMassimiliano Mirabelli hi AC milan director rak tuan ringring zotu a si ih AC Milan in neitu thar a neih veten Milan a rak suahsan hngal ve.Milan a suahsan ding zawngih thilthleng cu mipi hnenah simfiangnak a nei ih mipi mak ti a hlawhzet.Ziangahtile Real Madrid hmaitlan C.Ronaldo thawn nasa zetin an rak be aw.\nMassimiliano Mirabelli cun ,”AC Milan neitu sinak nei lai sehla,tuah C.Ronaldo cu AC Milan hrang a lek rero ding.Real Madrid a suahsan hlanah nasa zetin ka be aw ih hitin in rak simthei,”Champions league zuamawknak ah nan tel ban lo nan,a pawi lo.Europe league ah ka champion dah lo ih ka lo champion pi ding a si,’ in rak ti.\n“Kan hnenih ra lut dingin a phur zet ih a palai thawn khal in ka be aw rero zo.Asinan,AC Milan ih ka caan a cem tikah ziangkim a tawp theh ih a C.Ronaldo khal AC Milan hrang a lek lo phah a si,” a ti.\nMassimiliano Mirabelli hi AC Milan director rak tuan rero zotu a si tlunah AC milan neitu sinak mallai nei vetu khal a rak si.\nFabregas Best XI\nMipi Hmai ih Ka Ra suah Tikah Ring Zetin Hla In SahSak Hram Uh – Aung La


C.Ronaldo Ka Rak Ringhlel Lawk -Douglas Costa – Times Of Chinland\nJuventus hmaitlan Douglas Costa cun C.Ronaldo a ringhlel lawk thu a relsuak ih Juventus ih a lek that thei a rak zum lo.\nKum 34 mi C.Ronaldo hi Real Madrid suahsan ih Juventus pantu a si ih aman ah Juventus in €100m an cem.Mi tampi cun a kum a tam zo thawn Italy ih a lek that thei an zum lo.Asinan, tuhrih ahcun Juventus hrang a lek thazet ih tui season khalah Juventus hrang sit goal tambiktu a si.\nDouglas Costa cun,”Kan hnenih C.Ronaldo a rak thlen pek ah Leitlun ih player thabik cu ka hnenah a rak lut sikhaw,player thabik teh a si ngai pei maw aw tiin ka rak ruat thup.Asinan,C.Ronaldo a ra thlen veten club cu tampi a thangso ciamco hngal ih C.Ronaldo ruangah a si timi cu a fiang zet.\n“Zarh tinten Juventus hrang a sit goal ringring ih Juventus ah mipi tamzet a rak hruailut.Amah thawn kan hlawhtlin thei ka beisei zetih thuanthu thar ngan vivo khal kan tum.\n“Beidong dah loin a zuam ringring thei ih rualpi hrang khalah a man ringring.Na duh le zum awla ,na duh lole zum hlah.C.Ronaldo a rak thlen tikah ziangtin colhbuk ah kan um ding timi khal ka ruahmi pakhat cu a si.Colhbuk ahcun kan nuam aw zetin kan zaten duhdawt aw zetin kan um.C.Ronaldo khal colhbuk ahcun a tlangnel lohli ih kan zaten team thatnak ding hlir lawng kan ruat.\n“C.Ronaldo hi mi nunnem zet a si ih a teima tuk lawlaw.Nehnak co duh ringringtu a si bangin a thinlung put pacang tuk cu a rualpi pawl khal thazang nasa zet kan ngah phah a si,” a ti.\nCosta hi Bayern munich ihsin Juventus pantu a si ih player thazet le bawhlung nehsawh zet a sinan, tui season cu thinglung le lenglam buainak a neih tlunah dam lo in a buai ringring a si.


Thantlang JMBC Biakinn Ah Bomb A Puak, Tokham Le Thildang A Siatsuah – Meifar\nThantlang JMBC Biakinn Ah Bomb A Puak, Tokham Le Thildang A Siatsuah\nSeptember 14 zan laiah Chinram, Thantlang ih Johnson Memorial Baptist Church (JMBC) biakinn ah bomb a puak ruangah biakinn building a siahsuah.\nSep. 14 zan nazi 8:00 hrawng ihsin nazi 10:00 tiang cu catbang loin meithal awn an thei, meithal awn cu ralkap umhmun khuarnak le palik sakhan ihsin a si. Bomb puak awn vei 4 an thei.\nTualsung mi pakhat in, “Mizan ah meithal awn, bomb puak awn kan theih ruangah zohman leng kan suak ngam lo. Tuizing khuavang hnu lawngah bomb puaknak hmun pawl kan va zoh, biakinn partak ihsin bomb a tla ih biakinn sungih tokham pawl a siahsuah. Hmun dang 4 khalah bomb puaknak sulhnu kan hmu. Meithal awn cu ralkap umhmun khuarnak le palik sakhan ihsin kan thei’ a ti.\nTuizng ah ralkap 30 lenglo cu Thantlang bazar kiangkap lamzin ah an um ih mivak sukso pawl cu thusutnak le an phone pawl an check sak. Khuasung mi pakhat in, “Bike mawng pawl cu an rak dingter ih ‘Khuitawk ah nan feh tum? Ziang nan tuah tum?’ tipawl an sut.\nṬhenkhat cu Kawl ṭong an thiam lo ruangah an ṭih tuk, curuangah ralkap pawlin an hmai ah an beng, an sit. Pakhat khal Kawl ṭong a thiam lo ruangah ralkap pawlin an dingter cu a ding lo ih a tlan lan ruangah meithal in an kap nan amah cu an kap ngah lo” a ti. (#Zalen)\nMizoram, Pangkhaw Mino Pawlin Chin Raltlan Pawl Cu Ei Le In Thawn An Rak Hmuak


Mi Theih loh Mi Sr. Gen. Min Aung Hlaing ih thunthu – My News\nMi Theih loh Mi Sr. Gen. Min Aung Hlaing ih thunthu\nadmin June 3, 2022 Leave a Comment on Mi Theih loh Mi Sr. Gen. Min Aung Hlaing ih thunthu\nTuih Myanmar ram thuneihnak latu, ralkap hotu bik Sr. Gen. Min Aung HLiang ih thuanthu, a nu leh pate thuanthu, mite theih hlawh loh tak thenkhat Mizzima media-in a puansuah mi hi vun tarlang ta ding.\nMin Aung Hlaing nu leh pate cu U Khin Hlai leh Daw Hla Mu te an si ih, Tanintayi region, Dawei khaw suak an si ih. An umnak cu Dawei Phayagyi lamzin hmar lam veng, Shwe Taung Saa lamzin ih in ding thiangah an khawsa theu a si. Dawei a thlen cun cu mi in cu a a pal teng teng theu, Thuneihnak a lak hnu lawkah U khin Hlaing sungte, cu ih um pawl an sahimnak ngaihtuahin hmun dangah an thawn ter a si tiin tualcung mipawl cun an sim.\nCozah education department-ih tuan a nu leh pate cu Magway region, Minbu khuaah an thawn aw ih, kum 1956 July ni 3-ah Min Aung Hlaing cu a suak ih. A nauhak lai ih an koh dan cu Pho Ta Aye tih a si, mipa pathum, nunau pahnih an nei ih an unau cu panga an si ih, ani cu upat dan dawtaw in a palinak a si.\nA pa cu paci zuksuai thiam U Khin Hlaing cu Minbu khua ih sin Mandalay STDC scince school-ah Painting department director-ah an ret ih, kum 1961-ah an thawnaw ih Min Aung Hlaing cu Mandalay primarty school-ah a lut ih, kum 1966 tiang a zir.\nA pa U Khin Hlaing cu education department ih sin contruction department-ih zuk suai thiam, lem ker lam department-ah an thawn ih, Mandalay ih sin Yangon lamah an thawn kum 1967-ah Min Aung Hlai cu Yangon High school no. 1, Lahta-ah a zir zawm leh ih, kum 1972-ah phun 8 a pass ve.\nCumi lai, Yangon-ih an umnak cu Sule central fire department kawt building pakhatah an khawsa ih, General Ney Win-in thuneihnak a lakh hnu, mipi thil neih mi an lak sak mi lak ah cu mi building in khal a tel ve a si.\nPhun 8 a pass hnuah Min Aung Hlaing cu Yangon University-ah Law lam zirin kum 1974-ah Military Academy (University)-ah Officer training weekly no. 19-in a lut ih, Pyin Oo Lwin-ah a zir zawm a si.\nA nauhak laiah an inhnen pakhat cun, “Min Aung Hlaing cu a unau pawl lakahah a lungruh bik a si,” tiin Mizzima a sim.\nA pa U Khin Hlaing cu construction department, Painting director a si lai, ah pension ding, kum 2 hrawng a um lai ah department sungih hnuaitute pawl cun signature campaign neiin an hek ruangah, a hna a chan ih. sinan, cumi laiah Construction Minister Colonel Sein Win tanpinakin pension cu a hmu sal a si.\nKum 1962-ih thuneihnak latu General Ney Win-ih Revolution Council-ih member rak si zo mi Colonel Sein Win cu kum 1964-ah Revolution cozah hnuaiih Public Work and Housing Construction department hotu (Minister) a rawn si ih, U Khin Hlaing Ministry department-ih a tuan theinak bik cu Colonel Sein Win ruangah a si.\nMinister tiang si thei mi General Sein Win cu Mawlamyine khuaih suak si hman sela, Dawei-ah a nauhak laiihsin a um dah lo ih, Min Aung Hlaing pa U Khin Hlaing cu a hun tawp zikte lamah Pago khua ShweTaHliaung hnu lamih in pakhatah mi theih hlawh lo takin a thi a si. A thih hnuah amah thawnih pehzawmawknak nei ih a sim mi nufa cu puithiam rawngbawl dingin an pum anpek awk thu a rualpi pawl cun Mizzima an sim a si.\nSayapa Salai Pa Biak CNO/CNDF Defense Secretary in ram sung ram leng mipi hnen ah thucahnak →\n← Kalaymyo township sung ih dokahnak suakah Military council ralkap 7 an thi ih; PDF lamah 1 a thi


NUG ih ramkheldan Dot khat in a ṭhang | Falam Online Media\nNUG ih ramkheldan Dot khat in a ṭhang\nASEAN hruaitu ṭhenkhat telin Leitlun boruak nikhua ti ṭhat thei dan ding thu thawn pehparmi voithumnak CSDRA (Climate Smart and Disaster Resilient ASEAN) online hmuhton thurelkhawmnak ah NUG cozah ihsin Natural Resources and Environmental Conservation Minister Dr. Tu Hkawng an sawm telve tiah sawm a simi Dr. Tu Hkawng tarlangnak thawng in theih a si.\nNovember 23 ihsin 25 tiang tuah dingmi cuih meeting ah Ukhruaiawknak le Policy (Policy and Governance) thu rel dingah ASEAN hruaitu ṭhenkhat thawn sawm kan si ti`n Dr. Tu Hkawng cun social media ah a tarlang.\nDr. Tu Hkawng cun “Leilungpi a harh dam theinak dingah leitlun ramtintian ih ram uktu policy ah a ṭhum aw. Cuvek policy cu ralhraang cozah pawl ih sersuak theihmi a si lo.”\n“February 1 ihsin ralhraang pawl in kan ram ukhruai thuneihnak an lak ih ramsung hnaṭuan tamzet an phit ruangah mipi cu harsa in khuate lam an pan ih nuntu khawsaknakding hrangah Lei sung suak thilri le hramlak thilsuak pawl an ring.”\n“Cutikah kan leiram kan thingkung pawl a siat ih caan tawite sungah kan boruak nikhua tiang a khawng ban. Cumi hrial theih ding cun kan ram ah remdaihnak a thleng ṭul. Zalenram kan si lawngah mipi hrang ih thupibik hnaṭuan ding tampi a suak thei ding. Cumi lawngah Tuupi le leisungsuak thilri par ih kan ṭhumawknak a dem thei ding.”\n“Cun, ASEAN ramsung ih Vur Tlang neitu cu kan mah Kawlram lawng kan si. ASEAN ram pawl ih RoHlu pakhat tikhalin kan ko thei. Cuvek thilmankhung pawl cu Ralhraangrual ruangih Sun a phu lo tiah thu rel ka tum” a ti.\nRamsung media ṭhenkhat tarlang mivek a si le Dr. Tu Hkawng hi Kawlram cozah aiawhtu dinhmun ih sawm mi ti a si ih, hivek thuhlapi relnak ah ASEAN ramhruaitu pawl lakih NUG palai an sawm telve cu cozah pakhat dinhmun vekih theihpitnak hrang zuam rerotu NUG cozah hrangah hmasawnnak tumzet pakhat a si.\n← Ram hruaitu tiih ruatawtu Min Aung Hlaing a mualpho leh ta\nKum 5 mi khalin Thla 20 sungah Phun 10 an ong thei thlang →\nKhawpi sungih raldo danding zir rero zotu Gen Z\nMay 10, 2021 May 10, 2021 Ni Hnem Sung 0\nGangaw ih Ralkap an Do dan Chinmi in kan zir ṭul\nApril 12, 2021 April 12, 2021 Ni Hnem Sung 0\nSAC-ralhraangbawi Min Aung Hlaing rak nuai tumtu PUTAO PDF\nSeptember 28, 2021 October 1, 2021 Ni Hnem Sung 0


Ralhraang ralkap in Khua ṭhenkhat ah mawṭaw cycle to an khap - Falam Online Media\nRalhraang ralkap in Khua ṭhenkhat ah mawṭaw cycle to an khap\nYangon ramṭhen, Thanlyin le Kawhmu myone khawte ṭhenkhat ah ralhraang ralkap in ni 4 sung mawṭaw cycle to an khap.\nMay 19 ihsin 22 tiang an khap ih ralhraang thusuah cu khawbawi pawl in khawltlang mipi an sim thei zo.\nTuni May 18 ihsin mawṭaw cycle thawn khawsung lutsuak an siang nawn lo ti`n Thanlyin ih um mipakhat in Myanmar now hnen ah a sim ih “thaisun ihsin cu mawṭaw cycle totu cu license lon an si ding ih, cycle thawn, a totu thawn thawngthlak an si ding ti`n hringhroawknak a um” tiah a ti.\nKawhmu myone khalah cutin an rel ve ih, Khawte ṭhenkhat ahcu May 17 ah Meithatzung ah mawṭaw cycle ap thluh dingin thu an than ti a si.\nRalhraang thusuah thawn pehpar in tualsungum mipakhat cun “an ti vekih tuah baak lo cu ti dan ding dang a um lo. Mipi ṭih dingin in ṭhih hrim mi a si.”\n“Himi ruangah mipi lam in harsatnak tumpi kan tong. Cycle a um lo cun Bazaar kai pawl an cangvai thei lo. Neihsun thawn mawṭaw cycle leiin carrier tuahtu hrang khalah harsatnak tumpi a si. Ei-in hrang le hmailam hrang ruat ah don har za a si” a ti.\nMay thla thok hrawngah Kawhmu peng, Hnget Aw San khaw kiang ih duty ralhraang mawṭawtlar cu mipi ralkap pawl in an kap ih, cuih kiangkap khawmi 400 lenglo ralhraang in an kai nan ni 2-3 hnu ah an thlah saal.\nCuih boruak ah ralhraang ralkap in Thanlyin le Kawhmu myone khawte pawl luhcilh ih mi kai ding an hawl tiah theih a si.\n← KNU ralkap in Ralhraang Sakhaan pakhat hrut fai\nUS President hlun George W Bush amahten a mual phoh aw →\nTlawnginn ah kum 8 mi nauhak pawngsual tuar\nThlun dingmi Covid 19 Daan pahbal ruangih Cawhkuantuar mipum 8000 luan


SAC ralhraang cun Mindat PDF hnen ih a tiamkammi pahbal cih | Falam Online Media\nSAC ralhraang cun Mindat PDF hnen ih a tiamkammi pahbal cih\nJune 23, 2021 Ni Hnem Sung\t0 Comments\nMindat Khuanu/pa palai ah hmangin SAC ralhraang le CDF Mindat karlak ah ni 14 sung kapawlo dingin June 20 ah ruahremnak an nei fel zo nan ralhraang lam cun thutiam an pahbal cih.\nHarsatnak phunphun tuarin hramlak ih beutu Midat mipi kir sal thei dingin kaphnih lungkimnak an tuah mi a si ih June 20 ihsin July 4 tiang kahdonak cawl lawk dingin ralhraang lam khalin an lungkim.\nHih thu thawn pehpar in Mindat Khuanu/pa hruaitu pakhat cun “Thlaphannak umloten zalen zetin khuasung ih mahle umnak cio ngaihven thei dingin hramlak ih beutu Mindat mipi pawl hrangah lamziin kan sial sak mi a si.”\n“Khuasung lutsaltu pawl cu ralrin nakah ti`n meithal, puakkuai thei thilri an keng le kenglo ceknak cu a um ding. SAC ralhraang in an cek ding nan kaihkhihawknak umlo dingin thu kan rel tlang” a ti.\nCamkhat hrang kaphnih rualremnak cu an tuah nan SAC ralhraang cun tuini June 23 ihsin thok, Magway lam le Mindat lut/suaknak pawl ah duty in mawṭaw sukso hmuahhmuah cu nasaten an cek sak tiah theih a si.\nKhuami pakhat cun “Mindat CDF aiawh in khuanu/pa le SAC ralhraang biakremnak an neiaw nan khuasung ih phurlut dingmi Fang, Siivai tivek phurtu mawṭaw ṭhenkhat cu an lut siang lo.”\n“Cun, kum 50 luan upa pawl cu duhtawkin khuasung an lut-suak thei nan pacangno le mino pawl lut ding cun an khoh remrem. Khuasung lutsun mino pawl khal an suak siang nawn lo tiah kan thei. Asinan, mitamsawn cu SAC ralhraang an rin theilo ruangah an ra kir duh lo” a ti.\nSAC ralhraang hi Mindat CDF khalin za ah za an rin ngam lo nan nikhua sia le nat phunphun lakih beutu Mindat mipi ruatin mit sing phah cingin SAC ralhraang an dawr hi a si.\nEdit : June 23, Mindat CDF le SAC ralhraang karlak ah rualremnak dang 5 an nei bet…..\n← Falam Khuapi A Ṭhing RiapRiap\nSAC Ralhraang ih Fake News phuang mi cu mualphothlak zetin a lang suak thluh →\nHtilin khua kiangah Chin tlangval 2 That tuar\nMindat dinhmun ṭhalo, Dung le Hmai in Ralkap le Palik ih kulh tuar


Kawlram Hotu Pawl In 2010 Hril Awk Ding Thu Sim - Chinland Today Media\nJanuary 5, 2010 3:01 pm·1 comment\nYANGON, Myanmar (AP) – Mani January 4, 2010 ah Kawlram independence ngahnak kum (62) kim lawmmnak ahcun hotu lubik Than Shwe in 2010 hrilawknak sangka a on thu a veihnihnak a sim sal. Asinan, a ni le thla a sim hrihlo. Than Shwe ih thusimnak ahcun kawlram zalen zetih ke a karnak ding thu am deuh in a sim.\nTuikum 2010 hrilawknak ah “free and fair” ti hnak in mipi in “correct choice” mai duhmi thlan theinak an nei ding tin a sim. Asinan thuthang la khawmtu pawl cun “correct choice” a timi taktak an theithei lo. NLD hruaitu Pi Suu Kyi khal himi hrilawknak ah a tel thei ding ih zum a si.\nA tufang hi kawlram acozahpawl cu hrilawknak ding ni le thla mipi sim thei dingih an tawlrel rero lai fang a si. Kawlram Bristish uknak hnuai ah kum 120 lenglo luzing aa bepbep ih a um hnu ah January 4, 1948 ah independence a rak ngah sal thei.\nCun ralkap acozah miuk hi 1988 ihsin a rak thawk. Kawlram hrilawknak 1990 ah khan Suu Kyi party pawlin nehnak an rak co nan thuneitu pawl in thu neihnak an rak pe duh lo ih tuini tiang buainak a suak.\nMani 4 Januany 2010 ah NLD pawl cu an headquarter Yangoon ah mi 400 lenglo tawngaw in nasa takih kekar ding ah thu rel khawmnak an nei sal.\non January 7, 2010 at 1:16 pm\natu ka kum 17 asi ,,,,,,kawlram thu zaitin a um kal ah ruhdaig asi lo kai cun kan mah ram zai tin kan .tangsoi thiding ti kha thatin ruh sonding tin ka ruh , kanchinram hi kawl mi in inzothilo a cun kan mah ten RAMDIN ,CHINNATION,te tuh thaiding ah kan zuam a tul …Upa pawi in nan tha suh atul lai,mizo,tidem,harka ,ti um lo in pumkat kom a tul nan zum a tul maisa. Miram ah kan chin mi pawi pakat le pakat tong bang lo rui ih kawl tong kan tong tikah aw…………..zai rung ah chin ti te aum mai mai te ka ruh chin mi si i bak aw thi lo tin ka ruh …A CANG THI LO TI UM LO A CANG RIH LO LENG AUM ,,,,,,NAN TIH MAW ??????????????????/THA TIN RUH AW ???????????????????


1 Falam Common Language Bible | The New Bible.com\n1Nunnak Thu 1A hramthokah Thu a rak um. Cuih Thu cu Pathian thawn a um ih Pathian a si. 2A hramthok ihsin cuih Thu cu Pathian thawn a um zo. 3Amah sung ihsin Pathian in ziang hmuahhmuah a seemsuah; seemsuah mi thil hmuahhmuah sungah hin amah tel loih tuahmi pakhatte hman a um lo. 4Cuih Thu cu nunnak ih hram a si ih cuih nunnak cun minung hnenah tleunak a run thlen. 5Tleunak cu khawthim sungah a tleu ih thimnak in a hmit thei dah lo. 6Pathian in a palai Johan a thlah ih, 7Johan cu mi hnenah cuih tleunak thu sim dingin a ra. A simmi hmuahhmuah in an theih ih an zumnak dingah a ra a si. 8Anih cu tleunak a si lo; tleunak thu sim dingah a rami a si sawn. 9Cuih tleunak cu tleunak taktak a si. Cuih tleunak cu leitlun ah a ra ih mi hmuahhmuah tlettu a si. 10Cuih Thu cu leitlun ah hin a um ih amah sung ihsin Pathian in leilung hi a tuah naón leilung in amah cu a thei lo. 11A ram sungah a ra naón a minung pawl in an rak saang lo. 12Mi òhenkhat cun an saang ih an zum; curuangah Pathian ih faate cantheinak thu a pek. 13Pathian ih faate an cannak cu leilung daan, minung ih thi le sa in hrinmi in a si lo; Pathian amah rori kha an Pa a si. 14Cuih Thu cu minung ah a cang ih kan lakah a um; zaangfahnak le thutak in a khat. A sunlawinak kan hmu ih a Pa in a fapa neihsun hnenih a pekmi sunlawinak a si. 15Johan in cupa ih thu cu hiti in a sim: öðAmah cu ka hnuah a ra; asinain kei hnakin a tum sawn, ziangahtile amah cu ka suah hlanah a rak um zo,ó tiih ka lo simmi kha amah ih thu hi a si,” tiah a ti. 16A famkim zetmi a zaangfahnak thawn kannih cu in thlawsuah zo ih a thlawsuah cu pakhat hnu pakhat in pek a si. 17Pathian ih Daan cu Moses hnen ihsin in pek; asinain zaangfahnak le thutak cu Jesuh Khrih sung ihsin a ra. 18Zohman in Pathian cu an hmu dah lo. A Pa ih Fapa neihsun, a òaang sungih a pommi, Pathian a si mi in a langter zo a si.Baptisma Petu Johan Simmi Thu(Mat 3.1-12; Mar 1.1-18; Luk 3.1-18) 19Jerusalem ih Judah hotu pawl in puithiam òhenkhat pawl le Levi mi pawl kha Johan hnenah cun an thlah ih, öNang hi zoso na si?” tiah an va sut. 20Johan cun an thusuhmi cu pheh lotein a let ih, öKei hi Messiah ka si lo,” tiah fiangtein zapi theih ah a sim. 21Annih in, öAsile zoso na si? Elijah na si maw?” tiah an sut.Johan in, öKa si lo,” a ti.Annih in, öProfet na si maw?” an ti lala.öKa si lo,” a ti thotho. 22Annih in, öCuti asile zoso na si, in simhnik. Na thu lehmi cu in thlahtu hnenah kan va sim sal a òul. Zo ka si, tiin so na ti awk?” tiah an sut. 23Johan in Profet Isaiah ih simmi kha a vun lak ih, öKei cu ðBawipa ih fehnak lamzin kha dingter uh,ó tiih ramòhingih a au-mi aw kha ka si,”#Isai 40.3 tiah a ti. 24Farasi pawl ih an thlahmi palai pawl cun, 25Johan cu thu an sut sal ih, öMessiah na si lo ih Elijah le Profet khal na si lo ahcun ziangah so baptisma na pek?” tiah an ti. 26Johan in, öKei cun tidai in baptisma ka pek, asinain nan lakah nan theih hrih lomi mi pakhat a um. 27Amah cu ka dungah a ra lai; sikhalsehla kei cu a kedam hri phoihtu hmanah ka tlak lo,” tiah a ti. 28Hitiih an suh awknak hmun cu Johan in baptisma a peknak Jordan tiva ihsin nisuah lamih a ummi Bethani#Bethani timi hi Jordan ihsin nisuah lam ih um a si. Khuitawk zawn ah ticu fiangtein theih a si nawn lo. Jerusalem kiangih um Bethani thawn cun a dang ih Jordan ihsin nitlak lam um a si. khua ah a si.Pathian Tuufa 29A thaisun ah Johan in Jesuh a hnenih a rat lai kha a hmu ih, öLeilung sualnak a phurtu Pathian Tuufa khi zohhnik uh! 30ðKa dungin mi pakhat a ra, asinain kei hnakin a tum sawn, ziangahtile ka suah hlanah anih cu a rak um zo,ó tiih a thuhla ka sim rero zo mipa cu amah hi a si. 31Amah hi zo a si ding ti ka rak thei lo. Asinain amah hi Israel mi pawl ih an theihnak dingah tidai in baptisma ka pek rero sannak a si,” tiah a ti. 32Johan in, öThlarau cu vancung ihsin thuro bangin a rung ih a parah a rung fut kha ka hmu. 33Amah teu a si tihi ka rak thei thotho cuang lo, sikhalsehla tidai in baptisma pe dingih i thlahtu Pathian in ðThlarau a rung ding ih mi pakhat parih a fut kha na hmu ding; cupa cu Thlarau Thianghlim in baptisma petu ding a si,ó tiah i sim. 34Cupa cu ka hmu ngah zo. Fiangtein ka lo sim: Amah cu Pathian Fapa a si,” tiah a hmuhmi le a theihmi kha a sim.Jesuh Dungthluntu Hmaisa Bik Pawl 35A thaisun ah Johan le a dungthluntu pahnih cu cutawk ah an ding sal ih, 36Jesuh a rat kha an hmuh tikah, öPathian Tuufa khi zohhnik uh,” tiah Johan in a ti. 37Cutiih a timi cu a dungthluntu pahnih cun an thei ih Jesuh hnenah cun an feh ve. 38Jesuh cu a dunglet a her ih an rak thlun kha a hmuh tikah, öZiang so nan hawl?” tiah a sut.Annih in, öRabbi, khui-ah so na um?” tiah an let. Rabbi ticu zirhtu Sayapa tinak a si. 39Jesuh in, öRa uhla ra zohhnik uh,” tiah a ti. Cuih tikcu cu zanlam nazi pali hrawng a si. An feh ih a umnak cu an va hmu ih cuih ni cu a hnenah an caam ta. 40Cuih mi pahnih lakah pakhat cu Simon Piter ih naupa Andru a si. 41Hmakhatteah a u-pa Simon kha a va hawl ih a hmuh tikah, öMessiah cu kan hmu zo,” tiah a ti. Messiah timi cu Khrih tinak a si. 42Cule Simon cu Jesuh hnenah a fehpi.Jesuh in amah cu a zoh ih, öNa hmin cu Johan fapa Simon a si; sikhalsehla Sefas tiah kawh na si thlang ding,” a ti. Sefas ticu Piter ti thawn a bang aw ih a tican cu ðlungto,ó tinak a si.#ðLungtoó ti cu Grik òong in ðpetraó an ti ih Aram mi (Aramaic) òong in ðkephaó an ti. Cumi cu siar tikah Grik aw suakin ðSefasó ti a si.Jesuh In Filip Le Nathanael A Ko 43A thaisun ah Jesuh cu Galilee feh a tum. Filip kha a hmu ih a hnenah, öI thlun aw,” tiah a ti. 44Filip cu Andru le Piter umnak Bethsaida khua mi a si. 45Filip in Nathanael a tong ih a hnenah, öMoses in Daan cabu sungah a thuhla a nganmi le profet pawl khal in a thuhla an ngan mipa kha kan tong zo. Amah cu Josef fapa Jesuh, Nazareth khuami a si,” tiah a ti. 46Nathanael in, öNazareth khua in thil òha a suak thei pei maw?” tiah a ti.Filip in, öRa zohhnik awla!” tiah a ti. 47Jesuh in Nathanael a rat kha a hmuh tikah, öIsrael mi taktak hi zohhnik uh! A thinlung ah zianghman hrawhhrawlnak a um lo,” tiah a ti. 48Nathanael in, öZiangtin so i theih?” tiah a sut.Jesuh in, öFilip ih a lo kawh hlan theipi kung hnuai ih na to lai ah khan ka lo hmu zo,” tiah a ti. 49Nathanael in, öSayapa, nang cu Pathian Fapa na si! Israel Siangpahrang na si!” tiah a ti. 50Jesuh in, öTheipi kung hnuai ih na to lai ka lo hmu, ka ti ruangah i zum a si maw? Hi hnakih thil maksak tampi na hmu lai ding!” tiah a ti. 51Cule an hnenah, öThungai in ka lo sim: vancung khi a ong aw ding ih Milai Fapa parah hin Pathian ih vancungmi an òum le an kai kha nan hmu ding,” tiah a ti.


Ttong Vekin Nung - Chinland Today Media\nJuly 24, 2009 11:20 am·0 comments\nMino na si ruangah zohman in lo nautat hlah hngai seh. Sikhalsehla na hmurkaa na ttong daan, na um daan ziaza, duhdawtnak, zumnak le thianhlimnak khalah zumtu dang pawl ih zohtthim dingin nung aw. -1Timote 4:12\n– Saam 35-36\n– Tirhthlah 25\nThusimtu pakhat in, “Ka nupi cu thu a ruat thei lo lawlaw, ka thuthangttha simmi vek rori in nung dingah i ruat,” a ti. Mi pakhat hnenih thudik sim cu mai’ nunnak rori ih tuah suak hnakin a ol sawn.\nKa fapa thawn golf kan thawi tikah ziangti’n thawi ding ti ka sim thei ko. Asinan keimah cun ka sim vekin ka thawi thiam cuang lo. Lehpannak thu thawn pehpar aw in thutthimnak ih kan hman ttheumi cu: “Ttong lawng ttongin ttong vekih tuah lo,” ti a si. Zokhal in kaa in tthate’n kan sim thei ko na’n atak ih vun tuah ngaingai tik ahcun a rak ol lo.\nHih thu cu Jesuh Khrih in A dungthluntu dingah a sawmngiarnak thawn a bang. Kaa lawngih zum a tawk lo, zum vekih nun a ttul. Paul in Timote raalrinnak a pek: “Mino na si ruangah zohman in lo nautat hlah hngai seh. Sikhalsehla na hmurkaa, na ttong daan, na umtlan daan ziaza, duhdawtnak, zumnak le thianhlimnak khal ah zumtu dang pawl ih zohtthim dingin nung aw” (1Timote 4:2, 15).\nKhrih dungthluntu kan si vekin ttong ih nuam aw men ding kan si lo. Zumnak ah zohtthim tlak si dingin kan ttong vekin kan nung ding.\nKan tuahnak ruangah midang in in thei seh,\nInn ah, hnattuannak ah, lehpannak ah;\nKan thinlung sungih Jesuh a um zia,\nNitin A hrangah na nung maw?\nKan nun le kan ttong a mil awk tikah Pathian lung kan awiter.


SAC ralhraang in Thawngtla pawl an thlah tum nak san | Falam Online Media\nJune 25, 2021 July 23, 2021 Ni Hnem Sung\t0 Comments\nSAC ralhraang in Thawngtla tamzet suah an tum tiah thuthang a suak cu atufang hitluk rambuai hnaṭuanding umlo laiah Covid nat le a karh vivo thawn ziang duh san ih tuah tummi si pei tiah thusut ding tamzet a um.\nMipi lam in ruah nak a phunphun a suak ih cumi lakah dothleng cangvaihnak ih hmuhtonmi tamzet neizotu mipakhat ih relmi kan run tarlang sawng a si.\nSAC ralhraang tumtahmi le kan thei ṭulmi\nSAC ralhraang cun daan loih kaihkhihmi Thawngtla tamzet thalh zalen in Dothleng cangvaihnak le mipi lakah thilung hmuaw thaimlo dingin a keellebawrten an cangvai tum thlang.\nThawngtlak thlah ding thu ah kan nih mipi lam in lungawi ding hran a um lo. Asan cu sual tuahlo, kiahphu lo kaih tuar pawl thlah zalen ding an si tikah kan nih lam in lawm nak ding san a um hran lo. An thlah zalen dingmi pawl khal an mah lam ih hupphurh deuhmi hruaitu le mipi kaihruai thiamtu, cangvaihnak ih pumpeaw theitu tvk cu an thlah loding ticu theih cia si ko.\nMipi lam in SAC ralhraang tumtahmi phen ih thil umdan kan ṭhlir thiam a poimawh zet. Leitlun mipi hmai ah mualpho in le ramsung buainak khalih tlaksiat lam panvivotu SAC ralhraang cun a tu ih thil a tuah dingmi cu Leitlun mipi hmai ah thiamfihlimaw tum in le ramsung Dothlengnak sungmuril ah ṭhenṭhekawknak tuahtum in ke a kar mi a si thei.\nCuruangah kan nih Dothleng cangvaihnak ih teltu pawl hi kan ralring thiam a poimawh zet. Thawngtla suak ah kan ralkappi, kan uu kan nau kan rual ṭha an telve ding. Cumiah kan nih lam in ziangtin khuakhannak kan nei ding? Pehtlaihnak nei sal in hna kan ṭuanpi ding maw timi hi atu ihsin kan ronaw cia a ṭul.\nKan uu, kan nau, rualṭha le hnaṭuanpi cu an si nan ralhraang pawl ih hminsin zomi an si tihi kan theifiang a ṭul. SAC ralhraang in a umtlan cangvaihdan, zo thawn pehtlaihawknak an nei, zo thawn an biakaw tvk tiang thlingthla thup in dunglam in tumtahnak tumzet an nei thei.\nCuruangah kan nih Dothleng cangvaihnak ih hmalaknak nei rerotu pawl in thawngtla suak kan hnaṭuanpi thawn pehtlaihawknak kan nei tikah …\n1. An mah pehtlaihnak ah a hranten phone/number hmang ding\n2. Kan sung thu ziangvek cin tiang kan theiter ding ….\n3. Amalbik ni 14 in 30 karlak hrawng mipum rori`n tongaw loin zoh ṭha lawk ding tvk in hmailam ih kan ton theimi hrangah timlamnak kan rak nei cia a ṭul.\nAtuih ka simmi cu kan lakah ṭhenṭheknak suak dingin le thawngtla suak pawl pehtlaih loding tiih ka simmi a si hrimhrim lo. 88 hnu, Khin Nyunt san lai ih thilthleng pawl theizotu kan si ih khai san lai ih an hmankeelte hmangin Dothlengnak dingder dingin thil an tuah thei timi theifiang dingin kan ralrinṭulzia ka run relmi a si.\nCuvek pawl theithiam in fimkhurten kan cangvai cun Dothlengnak kan hlawhtling hrimhrim ding a si. (NOD)\n← Falam ah Covid mina pakhat thi bet, Natnei thar 26 hmu bet\nKalay Covid mina tuamhlawmnak innpi ihsin Mina pakhat Dawp That →\nNovember 4, 2021 Ni Hnem Sung 0


A Tteh Lomi (Allergic) - Chinland Today Media\nJuly 17, 2010 12:44 am·0 comments\nA Rem Aw Lomi (Allergic)\nA ttha lomi hmuahhmuah in hnong uh. – 1 Thessalon 5:22\n– Saam 18-19\n– Tirhthlah 20:17-36\nKan tunute pakhat cu ei ding rawl phun tam nawn thawn a taksa in a rem lo (allergic). Cawhnawi, cheese, arti le ice-cream ti pawl hi a rem lomi rawl pawl sungah an tel. Himi pawl a ei ruangah a taksa harhdamnak a siatsuah.\nAmah lawng si loin kan nunnak ah thil hrial ttulmi tete kan nei cio ve. A rem lomi pawl hrial ding hi a damnak hrangah a thupizetmi a si. Cubanguk in kannih pakhat cio khal Jesuh Khrih zumtu kan si bangin kan thalarau nun harhdamnak hrangah kan hrial dingmi thil pawl an um. Ca Thianghlim in kan thlarau nun in ziangmi pawl a rem lo (allergic) timi in khihhmuh.\nA ttha lomi hmuahhmuah: 1Thes. 5:22 sungah kan hril dingmi in theihter. Ziangahtile thil ttha lo tuah cu thlarau hrangah a ttha lo ti a lang.\nAatthlakza le zianghman thei cuca lo ih thu el-awknak (2Tim. 2:23, Titus 3:9): Himi cu hmuh thiamnak a si, ziangahtile zumnak ttan ruangih el awknak a si ahcun tthatnak a um nain zianghman tthathnemnak um lo le thudik suahtertu a si lomi el awknak cun huat awknak a suakter.\nNupa sualnak tuah duhnak (1Thessalon 4:3): Bible in mai’ nupi le pasal siar lo midang thawn nupa sualnak tuah cu sual a si a ti (Seem. 2:24, Suah. 20:14, 1Kor. 7:2, Hebru 13:4).\nKan thlarau nunnak hrangih a rem aw lomi (allergic) pawl tuah lo ih um duhnak thinlung ttha le tumtahnak dik kan nei maw? –Dave Branon\nTuih sun ah sual ih thlemnak hrial aw,\nSual tuah duhnak neh aw;\nCu lo asile sual in a lo uk dingih,\nNi khatkhat ah a lo neh lan tata ding. – Bosch\nSualnak hrial cu sualforhnak kha a zik ih tan vek a si.


Sualsirnak Ro - Chinland Today Media\nDecember 8, 2009 8:58 am·0 comments\nMaw Pathian, ka lo pekmi thawinak cu a kekkuaimi thinlung a si.\nA kekkuaimi le sualsir thinlung cu na hnong lo ding. -Saam 51:17\nMiphun zate in mi raalttha an nei cio na’n Israel mi lawng in an mi raaltthabik tluksiatnak thuanthu saupi an nei (Saam 51). Hih ngai nuamzet Saam hla in a simmi cu: Isarael mi pawl in David an theihnakbik cu naingnganzi lam ih a hlawhtlinnak hnakin Pathian hnenih a pumpek awknaklam thu ah a si sawn.\nA siartu ih nun ah kar khat hnu kar khat sualsirnak lam ah a hruai. An thinlung sungih ummi thu a phorh. Lungkim lonak le ningzahnak pawl a tarlang hnu ah a netnak ah sualsirnak ngaingai ihsin ruahsannak nung a neihter.\nSualsirnak taktak cu thinlung kekkuai ih Pathian thawn pawlkom awknak a si timi kha Saam 51 sungah hminsin tlakin in theihter. David in hiti’n a au, “Na parah, Na par hrimhrim ah ka sual” a ti (c.4). Pathian duhmi raithawinak cu thinlung kekkuai a si ti a thei (c. 17). Cumi cu David in a tuah suak.\nA thlacamnak ah – David in a riahsiatnak sung ihsin lungawinak ra suak saal ding a hmu. Hih thuanthu an siar tikah amah vekin sualnak an hrial thei dingih sualphuannak ihsin ngaithiamnak ruahsannak an nei thei ding. David ih thlacamnak cu cohlan a si ruangah a tumbikmi siangpahrang sinak ro a co. Israel siangpahrang tumbik cu a tluksia. Asinan amah siseh, midang siseh Pathian duhdawtnak le ngaidamnak ihsin kan pial thei.\nA sualnak ihsin ngaidam a simi cu,\nMi thluasuak an si;\nVancung Pathian hmai ah,\nAn sual thlah sak a si mi cu!\nSualsirnak cu leiram ttha a si ih,\nNgaithiamnak cu rah ttha a si.


AA Ralkappawlih Nungcang Cu Democracy Thawn a Mil-aw Lo: General Min Aung Hlaing – Free Chinland\nNovember 3, 2019 Mai Sokhlei Burma News, NEWS, Thu Thar 0\nAA ralkappawl ih cangvaihdan cu kan tuan rero mi democracy thawn a mil-aw lo zet mi cangvaihnak a si tiah Senior General Min Aung Hlaing in NCA kum 4 kimnak puaipi ah a sim.\n“ARSA pawlkawm thawn kan buai lai canah AA ih cangvaihnak pawl hi kan tuan rero mi democracy thawn malte hman a mil-aw lo a si. Hi ralhrang cangvaihnak cu ralkap dinhmun in kutsih ih zoh men ding a ngah lo” tiah Senior General Min Aung Hlaing cun a sim.\nRalkap dinhmun in Rakhine ramkulh saklam ih mi malte tlangparmipawl cu ARSA ral lakih kan hum vekin AA ih cangvaihnak lak khalin hum an si thu Senior General Min Aung Hlaing in a sim. Senior General Min Aung Hlaing cun “Rakhine ramkulh thuhla kan sim asile Rakhine ramkulh cu tui hlan ihsin a thianghlim zet mi leiram a si.\nButitawng le Mawngdaw ah ARSA pawl ralhrang ih an cangvaih ruangah daihnak a um nawn loih ram neitu Rakhine, Myo, Khami telin tlangparmipawl ih nunnak le neihsiah thilripawl hrinhro an tuar. Khaw pumhuap rori in an tlan. Khatawk ih um mi malte tlangparmipawl ih nunnak, neihsiah thilri hrinhronak pawl cu ralkap dinhmun in thap mi tampi nei in kan humhim” tiah a sim bet.#


Democracy - Chinland Today Media\nAugust 28, 2012 7:16 am·1 comment\nTHANG LIAN MUNG\nA Lettu Ih Part-II Thawn Pehpar In Thuhmaihruai\nHimi part 2 nak ahhin direct democracy thuhla simfaingnak thuhmaihruai a um ih cumi cu direct democracy ih asan le a tican pawl a simfiang a si. Cumi theh ah direct democracy ih asan a phunphun pawl khal cipciarzet in simfiang a si. Himi direct democracy thu hi a ra lai dingmi part pawl khalah simfiangbet vivo ding a si. Hivek in direct democracy thuhla kan thei ih a dang deuhmi democracy pawl khal kan theibet ding. Cuticun kan Chin mi pawlin democracy uk-awkdaan cu kan neel vivo dingih kan theihnak ihsin a takih thathnem pinak ah kan canter leh ding cu a si.\nDIRECT LE TEL VE THLUH DEMOCRACY\n(Direct and Participatory Democracy)\nDemocracy Ih Asan\nDemocracy hi acozah ukawkdaan phunkhat a si ih a famkim tiih ruahmi pakhat a si. Cun duhnak thu nasazet le sinak tahfung pakhat khal a si. Democracy ih a thupibik hramthoknak cu mah le mah ukawknak a si. Democracy timi tongfang ih hrampi cu hlanlai Greece pawlih san ah kir in zingzoi sal a theih. Democracy timi tongfang hi Greek tongfang ‘demokratia’ ihsin a rasuakmi a si ih a tican cu mipi ih uknak, thuneihnak, a si. A tongfang nganmi vek cekci ahcun uktu le ukmi karlak ih thentheknak hi a cang thei lomi a si ti hi a si. Cun democracy ih mi thinlung a lakzetnak pakhat cu, communism le socialism timi tongfang pawl hi Marxism sungah a hram a bun-aw ih a thuhla cipciarzet in kan hmu thei vekin, democracy cu cuvekin kan hmu thei ve loih thupom hrampi le a khuaruah daan khal a umcia lonak hi a si. A ngaingai ahcun democracy hi Nitlaknak lam pawlih nuntukhawsak daan a thangso zawngih phorhsermi cu a si.\nCuruangah democracy hi thaten zohfel ta loih fehsuah pimi tla a si theu. Cun santhuanthu sungih democracy kan zoh tikah a ol lo le a kawkalhmi , le dokalh-awknak pawl thawn thu le hla a hnok deuh sawn ringring a si. Hiti ih thuhla a hnoknak san cu, “Democracy hi tuni tusun khalah a thathozetmi le a nung ih a alh rero mi santhuanthu pakhat a si,” ruangah a si. Cun, “Democracy thawn pehpar ih thuhla pawl khal a hnok theu,” ruangah a si hrih. Asinan democracy cu hngetzet in a dingih a hum-aw thei ringring a si. Ziangahtile democracy ih a manneihnak asilole hlawhtlinnak pawl a simi bangrantlangnak, zalennak, mah le mah nuncan ziaza thansoh awkternak, mi zapi ih hman hiarmi sinak, pumpaak ih hman hiarmi sinak le mi senpi umtu khawsaknak ih thahnempinak, tvp. sungin pakhat asilole tuahsuak theimi pawl ruangah hum-aw thei in le kilhim-aw thei in him takin a ding thei a si.\n2:1.1 Democracy Ih Asan A Phunphun\n“Democracy timi tongfang thawn pehpar in asan tampi a um. A hrekkhat pawl cu a hnuailam ah kan tarlang ding.\ni) Mipi in direct ih uknak le thuneihnak thawn a dingmi acozah phunkhat.\nii) Milai umtu khawsaknak ah sinak sang le niam par le mithmai nei le thil ngahtheinak pawl par hnakin a bangranmi tikcu caantha le pumpaak manhlutnak pawl parih hram a bun-aw mi ukawknak phunkhat.\niii) Mipi tamsawn lungkimnak thupit ter in thu relcatnak le cumi thu relcatmi parih a thum-awmi acozah.\niv) Mipum mal sawn miphun pawl hrangah ruatin cu pawlih covo zohthat saknak le mipum tam sawn miphun pawlih huham tlun khalah a cekfelmi uknak.\nv) Mi zapi in an duhmi vote an pektheinak dingah mipi theih ih zuamawk theinak khuan a pektu acozah.\nvi) Mipi lakih ram thuhlalam ah tel dingin zianghman a ruat ve lotu le a paih ve lotu pawl hrang khalah humhim le tuamhlawm ih tuanvo laak ih tuan sak a simi acozah ukdaan.\nvii) Ukmi mipi pawlih lungkimmi acozah ukdaan.\nHminsin: Part-III nak peh sal ding\non September 1, 2012 at 12:38 pm\n“2:1.1 Democracy ih asan a phunphun” timi hi 1:1.1 sawn a si.


Salai Thuah Awng & FBCM Dec Concert-2013\nAdded on : 12-24-2013\nSalai Thuah Awng & FBCM Dec Concert\nChin TV in Christmas cibai kan lo buk in nan dam cio ding khal ah zumnak tumpi kan nei. Tu khal ah iChinTV program zoh ding in kan lo sawm. Tuitum iChinTV ahcun 1970-1980 hrawng ihsin Burma pumhuap hlaphuah, hlasak thiam milar sang Salai Thuah Awng hnen ihsin A Khin Twye Sone timi Pathian thangthat nak hla ngai ding ah kan lo sawm a si. Himi Pathian thangthat nak hla hmangin Kawlram ramsung,ramleng ah mi tampi nunnak a ciah neh in mi tampi nunnak thleng mi hla a si.\nCule Falam Baptist Church of Michigan in December Concert ropizet an tuahmi tla kan zoh thei ding a si. Kan Chin fanau pawl in Chin hla,Kawl hla,Mirang hla le Pathian cawimawi nak laam (dance) pawl mak zetzet nan zoh thei ding a si. Himi Concert tawlreltu hi (FBC,Youth) pawl an siih Mai Elizabeth Thiam (California) le Mai Elizabeth Van Lian (Lansing) te cu special guest ih sawm a si hlei ah tualsung kawhhran ihsin hlasak pawl tla sawn an si. Donation ngahmi hmuahhmuah tla cu Burma Center pek a si thu khal theihbet a si.\nAsile nan zaten iChinTV ah Pathian thangthat hla ngai ding ah kan lo sawm. Nan zaten Christmas hmang nuam hram uh.


CDF – Zanniatram an din thu ah “Thu dik Fel Fai” - Falam Online Media\nZanniatram le mipi kilhim dingin Chinland Defense Force – Zanniatram an din thu, March 21 ah tarlang a si nan tualsungum Upa pawl cun zianghman an theipi lo thu an rel.\n“Khawi nah um pawl in an din ih ziang an tumtah tikhal kan thei lo. Phunhnam hmin hmangin FB cahmai ah thu an suah ka hmu cu ka mangbang zet. Upa ṭhenkhat ka sut tikah zianghman an thei ve lo” tiah tualsungum Upa pakhat in a rel.\nZanniat phunhnam a si ve mi Chin National Organization ih AGS – 1 Timmy Htut khalin hitin a rel.\n“Falam peng ih Zanniat pawl an si lo timi ka rel duh. Pawlkom dintu hnen khalah Falam ih um Zanniat pawl in an lo theihpi maw ti`n sut ka duh. Zanniat Tlangtluanhuap pawlkom a si mi Zanniatram Huamhual Pawlkom (ZHP) hnuai ah khua 49 a um. Atu ih an din mi cu ZHP in a theihpi lo hlei ah tha a pe lo ding” a ti.\nDinsuahnak ca an suah hnu, internet cahmai ih comment pawl kan zoh a si le thapelotu an tam ih, a um cia pawlkom cak sin dingin ṭangrual sawn sehla kan hma a tluang ding tiih ruahnakpetu hmuh ding an tam.\nCDF-Zanniatram dintu hi zobik an si ti kan thei ciang lo nan, thusuahmi ih ngan tel mi General Secretary phone number cu (+91) India phone code a si. Thu an theh darh nak FB cahmai admin cu Canada ihsin 2, US ihsin 1, Myanmar ihsin 1 tipawl an si ih Online lawngih an din hrih mi pawlkom si in a lang.\n← US cozah in SAC ralhraang a mual phoh\nChina vanzam tlak puak ah Shan Fala 4 telve →\nMizoram ah Vuak vual neh thawn thi mi Chinpa` Ruak An Sar\nChinram ih Ni 10 sung doawknak ah ralhraanglam tuar na, CDF ralkap 1 nunnak liam ve\nJanuary 19, 2022 Ni Hnem Sung 0\nCDM thu ah Falam palik pakhat cun hitin a rel ve


Hmual Neihnak Ih Dawhhna - Chinland Today Media\nDecember 13, 2010 2:00 am·0 comments\nKhonsil upa pawl in Peter le Johan an raal a ttha ti kha an hmuh tikah an mang a bang ngaingai. Cule annih cu Jesuh ih rualpi an si ti kha an mang saal. – Tirhthlah 4:13\n– Hosea 12-14\n– Thuphuan 4\nKum tinte thil um dah kel lo a tuahtu pawl kha Nobel Prize laksawng pek an si. Sumpai lam, leitlun um thilri pawl ih cahnak le an si zia lam, sii lam le remdaihnak tuahtu pawl cu an pek suak awknak parah upatnak pek an si. Mi pakhat Nobel Prize laksawng pek a si tikah kum reipi a zirnak, a zuamnak, a fimthiamnak tivek thil um dah lo ra cang suakmi hmual neihnak ih dawhhna hrangah a pek awknak nemhngehnak saangbik a si.\nA thupizetmi thlarau lam hmual neihnak tuah kan duh men ding. Asinan thlarau lam le Pathian hnattuannak lam ah mi thinlung neh theinak huham ih dawhhna cu ziang a si? Jesuh hrangah a um dah kel lomi huham le hmual neihnak umter kan duh asile ziangmi kan thaap ding?\nJesuh dungthluntu hmaisabik pawl cun Jesuh thawn caan an hman tlangnak ihsin huham an nei. Cumi cu Israel biaknak lam hruaitu pawl in an theithiam. “Khonsil upa pawl in Peter le Johan cu fimnak le thiamnak nei lo mi menmen an si nain ziangtluk in an raal a ttha ti kha an hmuh tikah an mang a bang ngaingai. Cule annih cu Jesuh ih rualpi an si ti kha an mang saal” (Tirh. 4:13).\nZirnak le fimnak cu Runtu rennak ah man an nei, asinan amah thawn caan hman tlang thawn cun tahtthim ding a um lo. Amah cu thlarau lam huham le hmual kan neihmi ih dawhhna a si. Na huham ih dawhhna a simi Jesuh Khrih thawn tikcu caan ziangtluk na hmang? – Bill Crowder\nAmai’ umpinak hmun thup sungah,\nZiangtluk in ka thlarau in thup awk a duh!\nAw, ziangtluk man nei zirnak so an si,\nJesuh kiangih ka zirmi pawl cu! – Goreh\nNa tisa duhnak nun neh thei dingin, Leilung nehtu Khrih thawn caan hmang aw.